
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


CONSTITUTIO APOSTOLICA 


QUA PAROECIA S. CORDIS IESU PRO ANIMABUS IGNE PURGATORIO EXPIANDIS 
IN URBE INSTUITITUR. 


BENEDICTUS EPISCOPUS 


SERVUS SERVORUM DEI 
AD PERPETUAM REI MEMORIAM 


Apostolicis litteris « Cum Nobis », die xx ianuarii Mcmxu1 da- 
tis, decessor Noster fel. rec. Pius X, vehementer probans Victo- 
ris Jouét, pientissimi sacerdotis missionarii, opera in hac urbe 
ad spiritualem civium utilitatem, Prata Castelli sub Hadriani 
molem incolentium, instituta, id est publicum oratorium iam a 
vicinia celebratum, consociationem fidelibus defunctis adiun- 
vandis ibi constitutam, et novi eiusque amplioris templi fabri- 
cam, quam ille morte interceptus inchoatam reliquerat, ea 
omnia in suam curam suscepta, Missionariis a Sacro Corde Iesu 
provinciae italicae regenda atque administranda concredidit. 
Cumque in animo haberet, exstructo templo, novam ibi condere 
paroeciam, decrevit ut iisdem Missionariis, ad praescriptum 
iuris canonici de paroeciis regularium, ea committeretur. Cer- 
tior autem factus dilectum filium Petrum Benedetti, ex eadem 
Missionariorum familia sacerdotem, tum in obitu benemeren- 

tissimi viri tum postea egregie laborasse ne salutaria illius 
instituta quidquam detrimenti caperent, eum consociationis 
quam diximus templique condendi moderatorem elegit, atque 
etiam harum rerum omnium curam ei delegavit ita ut in eius- 
modi genere obnoxius uni esset Summo Pontifici. — Nunc vero, 
cum templi in honorem Sacri Cordis Iesu pro animabus igne 
purgatorio expiandis absoluta est aedificatio, Nos quae de conso- 
ciationis, quam quidem nuper in Archisodalitatem eveximus, 
et novae aedis atque adiunctorum operum regimine et admini- 
stratione a decessore Nostro statuta sunt, rata habentes et dile- 
ctum filium Petrum Benedetti in demandato munere confirman- 
tes, ut animarum saluti prospiciamus, de Apostolicae potestatis 
plenitudine novam ibidem paroeciam erigimus, erectamque his 
litteris declaramus. Ei partem e paroecia S. Mariae trans pon- 
tem Aelium detractam iisque circumscriptam terminis quos 
Cardinalis in Urbe Vicarius Noster definiet, in territorium attri- 
buimus: certamque pecuniae vim eidem congruos in reditus 
destinamus. Consociationi autem quam memoravimus, sublato 
pristino oratorio ubi orta erat, principem sedem posthac in aede 
nova esse volumus. 


Praesentes litteras et in eis contenta et statuta quaecumque, 
nulla unquam ex causa, colore et capite, etiam ex eo quod Pa- 
roeciae S. Mariae trans pontem Aelium Patroni sive ecclesiastici 
sive laici, vel alii quilibet in praemissis seu in eorum aliquo, 
ius aut interesse, quamvis ex fundatione, dotatione vel ex alio 
quovis titulo habentes vel habere praetendentes etiam quomo- 
dolibet in futurum, illis non consenserint, seu ad ea vocati et 
auditi non fuerint, de subreptionis, obreptionis aut nullitatis 
vitio seu aliquo defectu inexcogitato et substantiali, notari, im- 
pugnari aut in controversiam et iudicium vocari posse: sed 
tamquam ex Pontificiae Providentiae officio, et Motu proprio, 
certa scientia, matura deliberatione, de Nostrae Apostolicae 
Potestatis plenitudine editas omnimoda firmitate perpetuo va- 
lidas et efficaces exsistere et fore, suosque plenarios et integros 

effectus sortiri et obtinere, atque in omnibus inviolabiliter obser- 
vari volumus et decernimus, sublata cuicumque, etiam Cardi- 
nalitia dignitate fulgenti, quavis aliter iudicandi et interpre- 
tandi facultate ; irritum quoque et inane decernentes quidquid 
in contrarium, scienter vel ignoranter, contigerit attentari. 

Non obstantibus de iure quaesito non tollendo aliisque No- 
stris et Cancellariae Apostolicae regulis, Praedecessorum No- 
strorum Constitutionibus et Ordinationibus et quarumcumque 
Ecclesiarum etiam Patriarchalium seu Ordinum et Congrega- 
tionum, iuramento et confirmatione Apostolica vel quavis alia 
firmitate roboratis, statutis et consuetudinibus, etiam Motu pro- 
prio aliisque quibuslibet in contrarium praemissorum conces- 
sis, de illis eorumque totis tenoribus praesentibus pro expressis 
habentes, pari Motu, scientia et Apostolicae Auctoritatis No- 
strae plenitudine, plenissime et latissime specialiter deroga- 
mus. Praesentium vero transumptis seu exemplis etiam impres- 
sis, manu tamen notarii apostolici subscriptis et sigillo per- 
sonae in ecclesiastica dignitate constitutae munitis, eamdem 
fidem in iudicio et extra haberi volumus, quae ipsis praesenti- 
bus haberetur, si originaliter exhiberentur. 

Nulli ergo omnino hominum liceat hanc paginam Nostrae 
erectionis et dismembrationis, derogationis Indulti, decreti, sta- 
tuti, mandati et voluntatis infringere vel ei ausu temerario con- 
traire. Si quis autem hoc attentare praesumpserit, indignationem 
Omnipotentis Dei ac beatorum Apostolorum Eius Petri et Pauli 
se noverit incursurum. 

Datum Romae apud S. Petrum anno Incarnationis Domi- 
nicae millesimo nongentesimo decimoseptimo, die x mensis de- 
cembris, Pontificatus Nostri anno quarto. 


V. Carp. VANNUTELLI O. Carp. DE AZEVEDO 
Datarius. S. R. E. Cancellarius. 


Loco *& Plumbi VISA 
M. C. A., Not. 


Reg. in Can. Ap., vol. XVI, n. 9. 

LITTERAE APOSTOLICAE 


I 


ECCLESIA PAROECIALIS B. M. V. DE MERCEDE IN URBE BONAERENSI TITULO AC 
PRIVILEGIO BASILICAE MINORIS HONESTATUR. 


BENEDICTUS PP. XV 


Ad perpetuam rei memoriam. — Sacras conspicuas Aedes, quae 
prae ceteris sive divini cultus splendore, sive artis operibus excellant, 
honoribus privilegiisque libentes exornamus, quibus augustiores factae, 
fidelium augeant venerationem ac pietatem. Huiusmodi templum, Dei- 
parae Virgini a Mercede consecratum, in civitate Bonaérensi existit, 
quod cum secundum dignitatis locum post cathedralem ecclesiam facile 
obtineat, cumque par sit vetustae eiusdem cathedralis paroeciae, vulgo 
« Paroquia de la Cathedral al Norte » nuncupari solet. Complura atque 
eximia huius paroeciae, antiquitate non minus quam architectura prae- 
stantis, sunt memoriae et monumenta; nam praeterquam quod ibi glo- 
riosa vexilla, seu tropaea, Argentinae Ditionis in libertatem vindicatae 
religiose asservantur, quae Belgrano, supremus exercituum dux, ei dono 
anno mpcccxi dedit, marmoribus quoque ac Sanctorum imaginibus, 
affabre pictis, eius altaria commendantur, idemque templum coloratis 
vitris splendide nitet. Quae super omnia eminent tum nonnullae Coe- 
litum ibidem extantes reliquiae, tum privilegia et indulgentiae ipsi sacrae 
Aedi concessa, tum etiam eius dives supellex, atque imprimis cleri stu- 
dium et labor, quibus cultus decori prospicit et christiani populi reli- 
gionem provehit ac fovet. Cum igitur Venerabilis Frater Marianus Anto- 
nius Espinosa, archiepiscopus Bonaérensis, occasionem nactus magnae 
sollemnitatis, qua die secundo augusti adventantis anni mirabilis reco- 
letur eventus, quo Beatissima Coelorum Regina septem ante saecula 
sese Barcinone conspiciendam obtulit, enixe a Nobis petierit ut, suis et 
cleri populique votis benigne exceptis, praeclaram, quam supra memo- 
ravimus, paroeciam Pontificiae benevolentiae significatione cohonestare 
dignaremur; Nos piis huiusmodi optatis propensa quidem voluntate 
obsecundamus, Quare, praesentium tenore, apostolica auctoritate Nostra, 
ac de consilio etiam VV. FF. NN. S. R. E. Cardinalium Sacris Ritibus 
tuendis praepositorum, parochialem ecclesiam civitatis Bonaérensis in 
honorem B. Mariae Virginis de Mercede erectam, Basilicae minoris titulo 

ac dignitate perpetuum in modum augemus, illique omnia et singula 
conferimns iura, privilegia, praerogativas, honores, indulta, quae mino- 
ribus almae huius Urbis Nostrae Basilicis de iure competunt. Decer- 
nentes praesentes Litteras firmas, validas atque efficaces semper extare 
et permanere, suosque plenos atque integros effectus sortiri atque obti- 
nere, illisque ad quos spectant plenissime suffragari: sicque rite iudi- 
candum esse ac definiendum, irritumque et inane fieri si quidquam 
secus, quavis auctoritate, scienter vel ignoranter contigerit attentari. Non 
obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
xxl novembris mcmxvil, Pontificatus Nostri anno quarto. 


P. Carp. Gasparri, a Secretis Status. 


II 


NOVUS VICARIATUS APOSTOLICUS « DE BENI» NUNCUPANDUS ERIGITUR 


BENEDICTUS PP. XV 


Ad futuram rei memoriam. — Quae catholico nomini aeternaeque 
fidelium saluti bene, prospere ac feliciter eveniant, ea ut mature prae- 
stemus Nos admonet supremi Apostolatus officium, quo in terris licet 
immeriti divinitus fungimur. Jamvero cum in regione « Beni » catho- 
lica in praesens res adeo sit valida, ut proprio Vicario apostolico com- 
mittenda videatur; Nos, inspecto gravi Internuntii apostolici suffragio, 
auditoque Venerabili Fratre Nostro S. R. E. Cardinali De Lai, episcopo 
Sabinensi, Sacrae Congregationi Consistoriali praeposito, haec, quae 
infra scripta sunt, decernenda existimavimus. Nimirum Motu proprio 
ac de certa scientia et matura deliberatione Nostris deque apostolicae 
Nostrae potestatis plenitudine, praesentium vi, Missionem « Beni » in 
Vicariatum apostolicum erigimus atque constituimus, huiusque novi 
Vicariatus sedem ponimus in urbe « Trinidad » cui vulgo nomen. Novi 
huius Vicariatus regimen Fratribus Minoribus S. Francisci Assisiensis 
committimus; ac praecipinius ut ipse Vicariatus, « de Beni » nominandus, 
praeter pristinae Missionis territorium, comprehendat quoque regiones 
« Colonias », « Caupolican » et « Yuracarés » appellatas. Porro haec 
statuimus, decernentes praesentes Litteras firmas, validas atque efficaces 
semper exstare ac permanere, suosque plenos atque integros effectus sor- 

tiri atque obtinere, illisque ad quos spectant plenissime suffragari; sicque 
rite iudicandum esse ac definiendum, irritumque et inane fieri si quid- 
quam secus super his a quovis, auctoritate qualibet, scienter vel igno- 
ranter attentari contigerit. Non obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
1 decembris mcmxvu, Pontificatus Nostri anno quarto. 


P. Carp. Gasparri, a Secretis Status. 


III 


SODALITAS FILIARUM MARIAE, SUB TITULO PRAESENTATIONIS, AD 8. AMBROSII 
IN CIVITATE CUNEENSI, IN ARCHISODALITATEM ERIGITUR ET INDULGENTIIS 
DITATUR. 

BENEDICTUS PP. XV 


Ad perpetuam rei memoriam. — Pias fidelium Consociationes, quae 
antiquitate non minus quam pietatis caritatisque operibus amplissime 
commendentur, ad potiorem dignitatis gradum libentes evehimus, eas- 
que conspicuis privilegiis propensa voluntate cumulamus. Laeto itaque 
accepimus animo, in templo S. Ambrosio dicato, civitatis Cuneensis, iam 
inde ab anno mpccx.i! Sodalitatem Deiparae Virginis Filiarum, sub titulo 
Praesentationis eiusdem SSthae Mariae, canonice erectam fuisse, quae 
huc usque floruit atque uberes eximiae religionis fructus inter puellas 
edidit. Cum igitur devotum huiusmodi Sodalitium primum sit in ipsa 
dioecesi exortum, ac summam sibi laudem erga fidem et populum com- 
paraverit; preces, quas dilectus filius hodiernus eiusdem paroeciae Prior 
commendatarius Nobis adhibendas curavit, benigne excepimus, idemque 
ut maius in dies incrementum capiat, tum nobiliore titulo, tum pecu- 
liaribus gratiis in Domino complectamur. Quare auctoritate apostolica 
Nostra atque auditis VV. FF. NN. S. R. E. Cardinalibus Tridentini Con- 
cilii Decretis interpretandis, Consociationem Filiarum Mariae, quae sub 
nomine Praesentationis Deiparae Virginis ad templum S. Ambrosii in 
Cuneensi civitate existit, in Archisodalitatem cum solitis privilegiis per- 
petuum in modum, harum Litterarum vi, erigimus atque instituimus. 
Quo autem potiore benevolentiae Nostrae significatione eandem Soda- 
litatem complectamur, Nos plenariis ac partialibus indulgentiis, quibus 
ipsa iam fruitur, has alias, quae sequuntur, addere consentimus. Omnibus 
idest ac singulis Sodalibus, quae vere poenitentes et confessae ac S. Com- 
munione refectae sollemnitatibus Paschatis Resurrectionis et Ascensionis 

Domini, Pentecostes et Corporis Christi, nec non die festo SSmi Cordis 
Iesu, ac praeterea festivitatibus Immaculatae Conceptionis, Nativitatis et 
Assumptionis B. Virginis Mariae, festis Transitus et Patrocinii S. Ioseph, 
S. Annae, S. Ioachim, S. Agnetis, S. Ursulae et Ss. Innocentium, a meri 
die dierum haec festa praecedentium ad mediam eorumdem festorum 
noctem, ac postremo secundis cuiusque mensis Dominicis ab ortu usque 
ad occasum solis, praefatam parochialem ecclesiam ibique situm Soda- 
litatis sacellum devote quotannis visitaverint, ac pro Christianorum 
Principum concordia, haeresum exstirpatione, peccatorum conversione 
ac S. Matris Ecclesiae exaltatione pias ad Deum preces effuderint, quo 
praedictorum die id egerint, plenariam; insuper universis ac singulis ex 
utroque sexu Christifidelibus, qui admissis rite expiatis ac Sacra excepta 
Synaxi, parochialem supradictam Aedem, Sancto Ambrosio sacram, a 
meridie diei Dominicam praecedentis, qua ibi festivitas Praesentationis 
Deiparae Virginis celebratur, vel hac ipsa Dominica usque ad mediam 
noctem visitaverint, atque, ut praefertur, oraverint, plenariam pariter 
omnium peccatorum suorum indulgentiam et remissionem misericor- 
diter in Domino concedimus et largimur. Quoties vero Consorores vel 
Sacro, vel aliis divinis officiis, in memorato eorum sacello celebrandis, 
adstiterint, vel etiam eiusdem Sodalitatis conventibus, sive publicis sive 
privatis, interfuerint, septem eis annos totidemque quadragenas; quo- 
ties denique quodvis caritatis opus confecerint, eis item trecentos dies 
de iniunctis eis seu alias quomodolibet debitis poenitentiis in forma 
Ecclesiae consueta relaxamus. Quas omnes et singulas indulgentias, 
peccatorum remissiones ac poenitentiarum relaxationes etiam animabus 
fidelium in Purgatorio detentis per modum suffragii applicari posse 
indulgemus. Archisodalitatis deinde sic erectae Officialibus et Sodalibus 
praesentibus ac futuris facultatem eadem apostolica auctoritate Nostra 
perpetuo similiter facimus, cuius vi ipsi alias quaslibet cognominis atque 
eiusdem Instituti Sodalitates, in dioecesi Cuneensi tantum erectas vel 
in posterum erigendas, servatis tamen forma Constitutionis rec. me. 
Clementis Pp. VIII Dec. Nostri aliisque apostolicis desuper editis ordi- 
nationibus, aggregare, illisque omnes et singulas indulgentias, pecca- 
torum remissiones ac poenitentiarum relaxationes ipsi Sodalitati, nunc 
a Nobis in Archisodalitatem erectae, iam concessas vel deinceps conce- 
dendas, et quae aliis impertiri queant, communicare libere liciteque pos- 
sint ac valeant. Decernentes praesentes Litteras firmas, validas atque 
efficaces semper exstare ac permanere, suosque plenos atque integros 
effectus sortiri atque obtinere, illisque ad quos spectant plenissime suf- 
fragari; sicque iudicandum esse ac definiendun, irritumque atque inane 

fieri si secus super his a quoquam, auctoritate qualibet, scienter vel 
ignoranter contigerit attentari. Non obstantibus contrariis quibuslibet. 

Datum Romae apud sanctum Petrum, sub annulo Piscatoris, die 
xiv decembris mcmxvil, Pontificatus Nostri anno quarto. 


P. Carp. Gasparri, a Seoretis Status. 


IV 


TEMPLUM VULGO « DEL CARMINE MAGGIORE » NUNCUPATUM CIVITATIS NEAPO- 
LITANAE IN BASILICAM MINOREM ERIGITUR. 


BENEDICTUS PP. XV 


Ad perpetuam rei memoriam. — Templa Dei quae tum antiqua 
fidelium religione, tum historicis memoriis, tum mirandis artis operibus 
prae ceteris eniteant, de Romanorum Pontificum Decessorum Nostrorum 
more, peculiaribus itemque honorificis titulis cohonestare satagimus, 
ut pietatem quoque fidelium eadem templa celebrantium singulari Nostrae 
voluntatis pignore rependamus. Merito inter italicas urbes, quarum civi- 
bus maxime cordi est Deiparae Virginis cultus, Neapolis recensetur: 
Haec enim civitas iam inde a saeculo decimo secundo prodigiis inclyta 
Icone Virginis, titulo « la Bruna » ex eius colore, gaudet ac laetatur; 
quam sacram effigiem nonnulli Montis Carmeli eremitae Turcarum tyran- 
nidem e Syria effugientes secum tulerunt et in parvula ecclesia S. Ni- 
colai Barensis publicae venerationi primum proposuerunt. Post saecu- 
lum, scilicet anno reparatae salutis millesimo ducentesimo sexagesimo 
sexto, Margarita Bavariae Regina Neapolim adveniens ut Conradinum 
Regem domo « Hohenstaufen » ex inimicorum manibus eriperet, cum 
infelicem natum iam dira morte mulctatum reperisset, pretium redem- 
ptionis miserandi pueri, ingentem nimirum pecuniae vim, Patribus Car- 
melitis dono dedit, ut novum templum, quasi piacularis ara, exsurgeret, 
praestans amplitudine molis et omnigenae artis operum ornamento. 
Interea sacra ipsa Aedes altero non minus insigni ac miro locupletata 
fuit simulacro, idest SSmi Crucifixi, cuius caput, obsessa millesimo 
quadringentesimo trigesimo nono post Christum natum anno civitate, ut 
documenta referunt, ad bellici tormenti ictum vitandum, singulari modo 
inclinatum est. Christiani populi devotionis studio percrebrescente, anno 
-jubilari millesimo quingentesimo, sacra effigies Deiparae una cum altera 
SSmi Crucifixi per sanctam peregrinationem ad almam hane Urbem 
delata, in Patriarchali Vaticana Basilica exposita mansit. Romanum iter, 

instar triumphi a coaevis historicis conclamatum, caelestibus signis illu- 
stratum fuisse dicitur, ex innumeris prodigiis quae SS. Iconum reditum 
comitata sunt et quae coram. ipso piissimo Rege Friderico Aragonensi 
evenerant. Postremis his saeculis cum Reges, tum Sacrorum Antistites 
nec non universi ordines civium, qui in omnigenis necessitatibus atque 
in publicis calamitatibus praesentem eius opem experti sunt atque 
eadem in sacra Effigie firmissimum invenere tutamen praesidiumque, 
certatim thesauros suos, ut templum ipsius Deiparae Virginis magnifi- 
centissime exornarent, profuderunt. Novissime prodigiosa Imago anno 
millesimo octingentesimo septuagesimo quinto a Capitulo Nostro Vati- 
cano diademate aureo sollemni pompa redimita fuit. Neque in praesens 
tam gravibus his nostris temporibus ardens populi studium ac pietas 
germana deferbuit, cum quotidie frequens fidelium multitudo cuiusque 
aetatis, sexus, conditionis ac dignitatis, templum idem celebret atque 
ad illud potissimum feria quarta cuiusque hebdomadae ingens con- 
fluat nautarum numerus, qui suam Carmeli Matrem ac Reginam impen- 
sissime venerantur, sive ut lacrymis ac gemitibus opem et auxilium 
Eius implorent, sive ut post navigationis pericula pia gratiarum actione 
laetentur. Cum, haec animo repetens, dilectus filius Iloannes Maria Loren- 
zoni, hodiernus vicarius prior generalis Ordinis Carmelitarum antiquae 
observantiae, amplissimo commendationis officio dilecti Filii Nostri Iose- 
phi S. R. E. Presbyteri Cardinalis Prisco, ex dispensatione apostolica 
archiepiscopi Neapolitani, suffultas preces Nobis humiliter adhibuerit, ut 
neapolitanum Deiparae Carmeli templum ad Basilicae minoris dignitatem 
evehere dignemur; Nos, auditis VV. FF. NN. S. R. E. Cardinalibus Sacro- 
rum Rituum Congregationi praepositis, haec quae infra scripta sunt edi- 
cimus atque statuimus. Nimirum apostolica Nostra auctoritate, praesen- 
tium tenore, templum B. Mariae Virginis de Carmelo, vulgo « del Carmine 
« Maggiore », Neapoli exsistens, Basilicae minoris titulo ac dignitate 
cohonestamus, illique honorificentias et privilegia omnia tribuimus quae 
minoribus almae huius Urbis Basilicis de iure competunt. Decernentes 
praesentes Litteras firmas, validas atque efficaces semper exstare ac 
permanere, suosque plenos atque integros effectus sortiri ac obtinere; 
illisque ad quos spectant nunc et in posterum plenissime suffragari; 
sicque rite iudicandum esse ac definiendun, irritumque et inane fieri si 
quidquam secus super his a quovis, auctoritate qualibet, scienter vel igno- 
ranter, attentari contigerit. Non obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
xvi decembris Mcmxvit, Pontificatus Nostri anno quarto. 


P. Carp. Gasparri, a Secretis Status. 

EPISTOLAE 


I 


AD IOANNEM S. R. E. CARD. CSERNOCH, ARCHIEPISCOPUM STRIGONIENSEM, CETE- 
ROSQUE EPISCOPOS HUNGARIAE, QUI EB COETU BUDAPESTINENSI GOMMUNES 
LITTERAS SIRI MISERANT. 


Dilecte fili noster et venerabiles fratres, salutem et apostolicam 
benedictionem. — Tanta Nos mole curarum et sollicitudinum oppressos, 
quantam non possemus sine praesentissima Dei ope sustinere, aliquo 
nuper solatio affecerunt eae litterae, quas in auspicando Budapestinensi 
conventu communiter ad Nos misistis. Ex iis enim plane eminebat animus 
vester, studii pietatisque plenus erga hanc Apostolicam Sedem, gratis- 
simusque in Nos ob ea quae anno vertente in Ecclesiae sanctae utili- 
tatem ipsiusque societatis humanae salutem egissemus. Atque ad luris 
Canonici Codicem quod attinet, immortale opus prudentiae instantiaeque 
debitum inclyti Decessoris Nostri, quem quidem promulgare felicitate 
quadam Nobis contigit,eum Episcopis praecipue volumus commendatum 
et traditum, ut vere valeat ad ecclesiasticae disciplinae nervos robo- 
randos: in quo vestram certe diligentiam non desideraturi sumus. Item 
de praedicatione divini verbi, vobis maximae curae futurum confidimus 
ut ea in vestris dioecesibus adducantur ad effectum quae praescripsi- 
mus. Vestram vero praesertim amplectimur luculentam significationem 
gratae voluntatis quod rectoribus populorum inter se dimicantium aucto- 
res nuper fuimus reconciliandae pacis; eo magis quia documentum illud 
paternae caritatis quod apostolici officii conscientia, quod communium 
aerumnarum miseratio, quod iustitiae et aequitatis non minus quam 
publicae tranquillitatis amor Nobis suaserat, a quibusdam, praeiudica- 
tarum opinionum hominibus, indignas in suspiciones vocari vidimus. 
Ita, improbissimarum sectarum opera, concitatur quotidie magis adversus 
clerum multitudinum caeca temeritas, ut iam possimus eam Apostoli - 
usurpare vocem: maledicimur et benedicimus, persecutionem patimur et 
sustinemus, blasphemamur et obsecramus. Verumtamen Nostras muneris 
partes tueri constanter, divino freti auxilio, perseverabimus. Interim ne 
cessemus humili prece ac supplici obsecrare Deum, ut « quam mundus 
dare non potest pacem » ipse tandem misericors largiatur. Auspicem 

caelestium bonorum ac testem paternae benevolentiae Nostrae, vobis, 
dilecte fili Noster et venerabiles fratres, vestroque clero ac populo apo- 
stolicam benedictionem amantissime impertimus. 

Datum Romae apud S. Petrum, die ts mensis decembris mcmxvi, 
Pontificatus Nostri anno quarto. 


BENEDICTUS PP. XV 


Il 


AD RR. PP. DD. ARCHIEPISCOPOS ET EPISCOPOS REGNI BAVARIAE: COMMUNIBUS 
EORUM LITTERIS E CONVENTU FRISINGENSI DATIS RESPONDET. 


Venerabiles fratres, salutem et apostolicam benedictionem. — Gratias 
vobis agimus ex animo ob commune litterarum officium, quo sub ini- 
tium coetus Frisingensis summam erga nos observantiam fidemque 
vestram testati estis. [Id enim non mediocri voluptati Nobis fuit, vel 
potius solatio; quo quidem videtis valde Nos in hac acerbitate tempo- 
rum indigere. Nam ad cetera quibus diuturnitds luctuosissimi belli 
animum Nostrum angit ac sollicitat, accedit ut Nostra illa ad revocan- 
dam pacem hortatio, quae quidem non aliunde quam e sincero boni 
publici studio profecta erat, non modo eum habuerit exitum quem mi- 
nime omnium sperabamus, sed etiam a nefariis hominibus detorta sit 
contra Nos in materiem popularis odii, cum documentum esset Nostrae 
caritatis. Qua in re non tam illatam Nobis iniuriam querimur - siquidem 
parati semper esse debemus pro nomine Jesu contumeliam pati - quam 
tot animarum iacturam dolemus. Verum, [esu Christi auxilio confisi, qui 
numquam defuturus est Ecclesiae suae, tantorumque malorum ab eo 
finem implorantes, dare in primis operam ut in Ecclesiae sinu magis 
ac magis sanctitas morum ac disciplina vigeat, summa Nos contentione 
pergamus. Huc pertinet vel Iuris Canonici proxime promulgatus Codex, 
vel de praedicatione divini verbi Encyclica Epistola. Utrumque ut fru- 
ctuosum eveniat, maxime Episcoporum erit, Deo adiuvante, efficere. In 
quo vos sane, quorum exploratam habemus pastoralem curam, quique 
tanta grati animi significatione Nos ob eadem acta prosecuti estis, nemini 
cessuros arbitramur. Auspicem divinorum munerum, quae vobis patro- 
cinio Magnae Dei Matris, cuius in tutela Bavaria est, precamur uber- 
rima, et simul paternae benevolentiae Nostrae testem, apostolicam bene- 

dictionem vobis, venerabiles fratres, vestroque clero atque populo aman- 
tissime impertimus. 

Datum Romae apud S. Petrum, die v mensis decembris mcmxvit, 
Pontificatus Nostri anno quarto. 


BENEDICTUS PP. XV 


Ill 


AD ANDREAM CARD. FERRARI, ARCHIEPISCOPUM MEDIOLANENSEM, PONTIFICII 
LYGAEI IURI CANONICO TRADENDO MAGNUM CANCELLARIUM, ET AD EIUSDEM 
LYCAEI PRAESIDEM ACG DOCTORES, DE OFFICIOSISSIMIS COMMUNIBUS LIT- 
TERIS GRATIAS PERSOLVENS. 


Dilecti filii, salutem et apostolicam benedictionem. — In consi- 
lium convenire ubi primum, de more, vobis licuit, datis ad Nos com- 
munibus litteris, gratulati Nobis estis de promulgato non ita pridem 
Codice, uti de re quae magna Ecclesiae portendit, studiumque vestrum 
atque operam ad hoc polliciti estis, ut quae in novo Codice tradita ac 
praecepta sunt, fidelium animos pervadant penitus vitaequae actionem 
in omnes suas partes moderentur. Laetamur utrumque: optimum de 
absoluto a Nobis opere iudicium, et dignum vocatione sancta vestra 
propositum. Alterum enim commendat non vulgaris doctrinae vestrae 
laus: optabile efficit alterum quaesitarum utilitatum spes haud sane 
exigua. Quum enim, ut scitis, labia sacerdotis custodiant scientiam et 
legem requirant populi ex ore eius, quis est qui non videat quantum 
ii, qui sacrorum doctrina canonum imbuendis clericis dant operam, pos- 
sint ad hoc, ut populi iidem Ecclesiae legum non notitiam solum asse- 
quantur, sed vim teneant et ea perspecta habeant doctrinae momenta, 
quibus voluntas moveri potest et ad oboedientiam flecti? Susceptum 
igitur vobis propositum ad usum adiungite, nulla, cum tempus aderit, 
interposita mora. Nos, ex animo vobis gratulati, Deum exorabimus, 
bonorum consiliorum adiutorem, ut labores vestros faciat in omni opere 
bono fructificare. 

Caelestium interim auspicem adiumentorum testemque benevolen- 
tiae Nostrae, vobis omnibus, tibique in primis, dilecte filii Noster, apo- 
stolicam benedictionem peramanter in Domino impertimus. 

Datum Romae apud S. Petrum, die xx decembris mcmxvi, Ponti- 
ficatus Nostri anno quarto. . 

ACTA SS. CONGREGATIONUM 


SACRA CONGREGATIO CONSISTORIALIS 


I 


DECLARATIO 
SUPER DECRETO DE CHOREIS 


Cuidam Ordinario in Foederatis Americae Statibus roganti « utrum 
choreae, de quibus agit decretum S. Congregationis Consistorialis diei 
31 martii 1916 quasque eadem S. Congregatio proscripsit, licitae aliquando 
sint, seu in reprobatione non comprehendantur, si fiant diurnis horis, 
aul primis tantum noctis horis, nec nimium protrahantur, vel etiam si 
fiant sine conviviis aut ea methodo quae vulgo appellari solet Pic-nic »: 
Sacra Congregatio Consistorialis, re considerata, respondendum censuit: 
In reprobatione_comprehendi; ideoque clericos omnes prohiberi quominus 
eas, etiam in memoratis adiunctis, promoveant et foveant, et si ab aliis 
promoveantur, prohiberi quominus ipsi intersint. 

Sanctissimus autem Dominus in audientia diei 30 novembris huius 
anni resolutionem confirmavit, et edi iussit pro norma omnium ad quos 
spectat. 

Datum Romae, ex aedibus Sacrae Congregationis Consistorialis, die 
10 decembris 1917. 


oC. Carp. De Lar, Ep. Sabinen., Secretarius. 


L. 
+ V. Sardi, Archiep. Caesarien., Adsessor. 


II 
MONITUM 


Quum sacerdos Carolus Tacchini, e dioecesi Lauretana, modo degens 
in civitate Menphis Tenn. in Foederatis Americae Statibus, quaeritet 
Missarum stipes et oblationes qua director cuiusdam Societatis inter- 
nationalis pro Lauretano sanctuario, sciant omnes, nulla ipsum facultate 

pn vol. X, n. 1. — %1-918. 2 

ad hoc praeditum esse, nihil de legitima memoratae Societatis erectione, 
nihil quoque de collectarum eleemosynarum erogatione in finem ab 
oblatoribus praescriptum sive apud S. Sedem sive apud Lauretanum 
Episcopum constare. Caveant itaque fideles ne decipiantur. 


Ill 
PROVISIO ECCLESIARUM 


S. C. Consistorialis decretis, Ssthus D. N. Benedictus Pp. XV has, 
quae sequuntur, ecclesias de proprio pastore providit, scilicet: 


30 novembris 1917. — Titulari episcopali ecclesiae Berisensi praefecit 

R. P. D. Raymundum De La Porte, hactenus episcopum Cenomanensem. 

7 decembris. — Cathedrali ecclesiae Fernensi in Hibernia, R. D. Gui- 
lelmum Codd, parochum loci Blackwater eiusdem dioecesis. 

22 decembris. — Cathedrali ecclesiae Caputaquensi et Vallensi 

R. D. Franciscum Cammarota, vicarium generalem dioecesis Aeser- 


niensis et Venafranae. 


SACRA CONGREGATIO CONCILII 


DIOECESIS 1. 


INCARDINATIONIS 


Die 27 ianuarii 1917 


Spscies racti. - Sacerdos quidam, vota solemnia professus in Ordine 
S. M., ad onera vitae regularis diutius perferenda impar quum evasisset, 
Episcopo benevolo receptore Ordinario N. invento, impetravit, an. 1904 
exeunte, a S. Congregatione super Disciplina Regulari indultum quod 
dicitur saecularizationis perpetuae ac, dimisso habitu Ordinis, in dioe- 
cesim benevoli sui receptoris transivit. Quum autem postmodum fini- 
timae dioecesis T. Ordinarius, eidem sacerdoti paroeciam quamdam 
vacantem conferre voluisset, litteras formales excardinationis sub an. 1908 
praefatus sacerdos a suo benevolo receptore obtinuit, quibus receptis, 


q 

ab Ordinario T. Apostolicae Datariae commendatus, adeptus est bullas 
collationis praefati beneficii paroecialis, cuius subinde possessionem 
cepit. Res tamen haud e votis cessit; sed immo quintum post annum, 
instituto processu administrativo ad normam decreti Maxima cura, 
sacerdos ipse a paroecia regenda amoveri debuit; et quum ille parere 
decreto amotionis renuisset, suspensionis vinculo ad Ordinario T. est 
innodatus, donec, non modo paroeciam sed et dioecesim desereret. 
Etenim idem Ordinarius 7., obtendens numquam editum fuisse formale 
decretum incardinationis praefati sacerdotis, neque ab eo exactum iura- 
mentum pro domicilio acquirendo, quamvis Ordinarius N. dedisset 
excardinatorias litteras, asserebat, ad normam decreti A primis, S. H. C. 
d. 20 iul. 1898, excardinationem illam nullos effectus exseruisse, ac pro- 
pterea iniungebat ut sacerdos ille quaamprimum dioecesim T. relinqueret, 
quod et animarum bonum exigere testabatur. 

Adversus haec sacerdos a paroecia remotus recursum interposuit 
ad S. H. C., in qua, post confirmatum, aliqua pensione favore amoti 
parochi constituta, decretum remotionis, demum disceptandum propo- 
situm fuit dubium: 

An constet de legitima incardinatione sacerdotis N. N. dioecesi T., 
im casu. 


SYNOPSIS DISCEPTATIONIS. - Quae favore recurrentis deducta sunt. - 
Vel prima fronte deprehendi, autumat recurrens, incivilem esse quae- 
stionem promotam, iuxta vulgare adagium, turpius eiicitur quam non 
admittitur hospes. Nam, quod voluntas utriusque Episcopi, excardinantis 
et incardinantis, non solum tacita, sed et expressa intercesserit in 
dubium revocari non potest, dum pacifica tituli possessio ex parte sacer- 
dotis, saltem per quinquennium, abunde eos sanasset defectus, qui in 
actu absolvendo, bona fide, committi potuerunt. Imo cum idem sacerdos 
fuerit a possessione paroeciae remotus, inhumanum profecto sapit, quod 
afflicto afflictio addenda sit, per expunctionem nempe, praeterquam a 
paroecia, ab ipsa dioecesi. 

Sed, hisce omissis, quum praecipuum, immo unicum argumentum 
quo legitima incardinatio deesse in casu contenditur, derivetur a neglecta 
duplici solemnitate in decreto A primis praescripta, nempe ex defectu 
documenti scripti, quo incardinatio fieri debuisset, ac iuramenti quod 
ab incardinando emittendum erat, recurrens negat has ipsas causas in 
facto iureve consistere. 

Quod enim scriptum documentum attinet, in primis animadvertit, 
laudato decreto id tantum contineri, videlicet « incardinationem facien- 

«dam esse ab Episcopo non oretenus, sed scriptis »; et cum forma scri- 
pturae et aliae solemnitates non sint praeceptae, sufficere videtur quod 
de incardinatione constet ex aliquo scripto documento, unde probatio 
indubia sequutae adscriptionis in clerum desumi possit. At in casu 
talia documenta non desunt; prostant enim non modo litterae Ordina- 
rii T. ad Ordinarium N. datae ut excardinationis testimonium sacerdoti 
de quo agitur ad effectum illum cooptandi clero dioecesis T. concederet, 
sed etiam petitio Ordinarii 7. ab Apostolica Dataria postulantis « ut 
« praedictum beneficium conferre eidem sacerdoti dignetur, qui, obtenta 
« a suo Episcopo excardinatione, ad Nostram est incardinatus; quin immo 
«in ipsa bulla Apostolica collationis, paroecia conferri dicitur sacerdoti 
« dioecesi 7. rite incardinato ». Ex his igitur scriptis documentis ple- 
nissima ac iuridica probatio desumitur de facta incardinatione, immo de 
die et de modo (rite) quo peracta est: unde etiam liquet praesumptione 
iuris et de praestito iuramento constare. Ceterum, iuramentum quod atti- 
net, satis videtur erui posse ex tenore ipsius decreti A primis, praeser- 
tim ex § 4, atque ex analogia cum celebri Const. Speculatores, Innocen- 
tii XII, illud requiri potius ut clericus Episcopum ordinationis sortiri 
possit, a quo nempe sacros ordines nondum initiatus suscipere possit, 
quam ad validam sacerdotis adscriptionem in clerum. 

Praeterea animadvertitur in casu, defectum, si quis concedi debeat, 
scripti documenti incardinationis aut iuramenti, abunde supplere col- 
lationem beneficii paroecialis recurrenti sacerdoti factam; etenim per 
huiusmodi collationem haberi implicitam incardinationem communis sen- 
tentia est, quam ita ex multis colligit B. Oietti, Synopsis rerum mora- 
lium et canonicarum, tom. II, sub voce incardinatio: « Nota incardina- 
« tionem aliquando etiam implicite fieri, cum scilicet clerico confertur 
« beneficium in dioecesi non sua, quod ipse acceptat, et ad dioecesim 
«in qua situm est beneficium transit, venia accepta a priore Episcopo 
« suo. Cfr. causam Viterbien., apud S. C. EE. et RR. 14 iul. 1905 », ex 
qua etiam Card. Gennari (ap. Mon. Eccl., XVII, 435) haec deducit: « Chi 
«riceve un beneficio in qualche aliena diocesi, per cid stesso rimane 
« implicitamente incardinato alla diocesi. Il beneficio @ infatti perpetuo, 
«e la collazione di esso @ paragonata quasi a un mistico connubio con 
«la chiesa del beneficio ». 

Sed dato etiam et non concesso, quod collatio beneficii parochialis 
haud suppleret in casu defectum scriptae incardinationis, semper tamen 
verum esset, sacerdotem recurrentem ad dioecesim T. pertinere. Agitur 
enim de sacerdote regulari saecularizato: atqui iuxta veriorem senten- 
tiam, quae confirmatur etiam ex praxi sacrarum Congregationum EE. 

et RR. et de Religiosis, quae decretum A primis, numquam applicandum 
censuerunt regularibus, praedictum decretum non attinet clericos regu- 
lares. Ergo pro incardinatione sacerdotis recurrentis non requirebatur 
scriptura, uti constitutum est pro clericis saecularibus; consequenter 
incardinatio oralis, imo et aequipollens seu implicita, quae ante decre- 
tum A primis pro omnibus clericis indiscriminatim valide et licite 
adhibebatur, quaeque pro solis clericis saecularibus abrogata fuit, nunc 
pro clericis regularibus viget omnino uti prius. Dummodo igitur constet 
de voluntate utriusque Episcopi clericum perpetuo et absolute dimit- 
tendi, eumque item perpetuo et absolute recipiendi, incardinatio Reli- 
giosorum sive oralis sit, sive aequipollens seu implicita, uti valida 
omnino retinenda est (cfr. Acta S. Sedis, vol. 39, pag. 41). lamvero in 
casu, ut vidimus, non solum ex collatione beneficii parochialis, sed etiam 
ex litteris supra relatis, laudatis superque constat de voluntate utriusque 
Episcopi, sacerdotem hunc perpetuo et absolute dimittendi, eumque 
item in perpetuo et absolute recipiendi. Certo igitur certius praedictus 
sacerdos ad dioecesim T. pertinet. 

Tandem animadvertendum quod Curia 7., quae iam prius suis lit- 
teris scriptis Emo Card. Pro-Datario affirmavit sacerdotem in casu 
fuisse rite incardinatum dioecesi 7., quamvis nunc hoc ipsum deneget, 
admittere cogitur praedictum sacerdotem non fuisse valide incardina- 
tum ex culpa ipsius Curiae, quae contra apertam iuris dispositionem, 
decretum incardinationis non emiserit, nec iuramentum exegerit. Atqui 
culpa in eo est, qui contra ius egit, isque de damnis sarciendis tenetur. 
Aperta enim est dispositio cap. 9 De iniuriis et damno dato (V. 36) in 
quo decernitur: « Si tua culpa datum est damnum, ...... aut haec impe- 
« ritia tua sive negligentia evenerunt: iure super his satisfacere te opor- 
« tet, nec ignorantia te excusat, si scire debuisti ex facto tuo iniuriam 
« verisimiliter posse contingere vel iacturam ». Hine iure meritoque: 
« iudex condemnabit partem quae nullitatis causa fuit, ut adversarium 
«indemnem reddat, seu damnum reficiat ex actu nullo alteri prove- 
« niens. Et hoc praestandum est, sive nullitas ex dolo proveniat, sive 
« absque dolo habita sit » (Ita Emus Lega, De iudiciis eccl., vol. 1, ed. 2, 
n. 252-8). Merito igitur in Regol. Giudiz. Gregoriano, art.410 decernebatur : 
« Nemo opponere potest nullitatem actus ob defectum formae, cui nulli- 
« tati ipse aut alii, eius nomine agentes, causam dederint ». Et articulo 411 
cavebatur: «In casibus nullitatis ob omissionem aut inobservantiam 
« praescriptae formae, poterunt iudices ordinare, actus renovandos esse 
« expensis procuratorum (scil. litigantium) ... qui actus ponere debebant 
« legitine: praeterea poterunt pro rerum adiunctis, eos condemnare in 

« refectionem expensarum et damnorum, aut etiam in certam mulctam ». 
Cum igitur Curia admittat sua culpa damnum datum fuisse, seu incar- 
dinationem recurrentis esse nullam ob omissas ab eadem iuris solem- 
nitates, necessario consequitur ab ipsa damnum esse resarciendum, sup- 
plendo nempe nunc, si opus sit, omissas solemnitates, et conficiendo 
decretum incardinationis ad normam laudati decreti A primis. 

Argumenta adversus recurrentem prolata. - Praemittit pars adversa 
easdem causas quae Curiam impulere ad amovendum sacerdotem recur- 
rentem a sua paroecia, nunc urgere ne idem in dioecesi commoretur: 
ratio nempe scandali vitandi et salutis animarum, quae suprema lex 
est, et praecipue interesse debet. Has vero causas omnino conti- 
gisse absque ulla culpa Curiae, immo cum gravissimo ipsius moerore, 
easque sibi prorsus, non alii, sacerdotem recurrentem imputare debere. 
Quum igitur ipse unus in causa sit, si res in eum statum incidit a 
quo initium capere non potuisset, nec profecto quisquam cogitasset de 
hac quaestione movenda si ipse in suo officio se continuisset, hinc patet 
non modo nihil incivile aut inhumanum subesse si iuris rigor adhi- 
beatur in actus valore dispiciendo a quo salus animarum periclitari 
potest; sed etiam de nullo damno Curiam teneri erga sacerdotem non 
rite incardinatum, cuius ceteroquin erat urgere ut actus rite perfice- 
retur aut tempestive reclamare; multo minus posse sine manifesta absur- 
ditate Curiam cogi ad eam incardinationem in praesentibus rerum adiun- 
ctis instaurandam. 

At vero, de iuris rigore ad validitatem incardinationis probandam 
in casu requiri tum scriptum documentum incardinationis, seu ipsas 
litteras incardinatorias, tum iuramenti praestiti iuridicum testimonium, 
quae utrumque, utpote quae numquam in rerum natura exstiterunt, 
exhiberi nequeunt sive a sacerdote recurrente sive ab ipsa Curia, in 
comperto est. Incardinatio enim in casu, non ante annum 1898 inci- 
disset, sed immo decimo post editum decretum A primis ad cuius tra- 
mites igitur erat omnino perficienda: porro, conditiones eodem decreto 
art. 2 praescriptas, « incardinationem faciendam esse ab Episcopo non 
oretenus, sed in soriptis, ... praestito ad hoc iuramento » esse requisitas 
non ad meram probationem, sed ad solemnitatem seu ad substantiam 
actus, qui, absque illis positus, infectus irritusque omnino esset, explo- 
ratum in iure habemus, post decisionem S. R. R. in Londonen., 9 ianua- 
rii 1912 (A. A. S., IV, 249 ss.) et disceptata in causa Bismarckien et 
aliarum, 31 ian. 1913 (A. A. S., V, 34 ss.). Idcirco nullo modo iuvat 
testimouia proferre, etiamsi scripta, unde per incertam sane coniecturam 
possit argui scripturam intercessisse, utpote sunt testimonia a recur- 

rente prolata, quae profecto contrariam probabilitatem non excludunt, 
dum ad summum testantur opinionem scribentis, sive se referentis ad 
alterius assertionem, rite incardinationem factam fuisse; verum oportet 
omnino scripturam ipsam exhibere, quae sola rigorosam et indubiam 
probationem conficere potest. Cfr. Reiffenst., 1. II, tit. 22, n. 282 et 291: 
« Scriptura ipsa requiritur (ad probandum actum) et testes non suffi- 
«ciunt... in actibus, im quibus, iure sic disponente, requiritur scriptura 
«ad substantiam actus sive contractus ». 

Neque hanc necessitatem satis levat asserta implicita incardinatio 
quae haberetur per collationem beneficii. Etenim, attenta differentia quae 
inter ipsos conceptus iuridicos incardinationis et collationis beneficii 
evidens est; attenta etiam maiore firmitate vinculi, quod dicit incardi- 
natio, quae absolute omnino et in perpetuum dioecesi mancipat, dum 
collatio beneficii tantum de se est perpetua quum vinculum per eam 
inductum cum ecclesia beneficii possit dissolvi, ac de facto saepius dis- 
solvatur: non videtur, ante explicitam positivae legis dispositionem, incar- 
dinatio semper in collatione beneficii contenta. Etenim, ut clericus bene- 
ficium consequatur in aliena dioecesi, non est necessarium quod ipse 
suae dioecesi in perpetuum valedicat, sed sufficit venia proprii Episcopi: 
quo in casu clericus duplicem Episcopum haberet proprium, alterum 
incardinationis, alterum beneficii: quod constare posse clare deducitur 
ex Const. Speculatores, Innocentii XII. Neque explicita positivae legis 
contraria dispositio satis evincitur ex allata a citatis auctoribus decisione 
S. C. Episc. et Regul. in Viterbien. quae, ut alia omittamus, attinet ad 
incardinationem a. 1871 peractam, longe ante decretum A primis, per 
quod huiusmodi implicitae seu praesumptae incardinationes, ex testi- 
monio etiam adversae partis, sublatae fuisse videntur. 

Iterum non levat praedictam necessitatem conditio religiosi saecula- 
rizati; enimvero hi, post saecularizationem peractam et incardinationem 
dioecesi benevoli receptoris (in qua incardinatione ultro conceditur posse 
servari tantummodo conditiones a S. Sede in rescripto saecularizationis 
iniunctas, quin oporteat sequi solemnitates decreti A primis), omnino 
tamquam clerici saeculares habendi videntur, atque iisdem legibus gene- 
ralibus ac dioecesanis quibus isti subiecti. Igitur dum a dioecesi bene- 
voli receptoris ad aliam transeunt, servari profecto debent praescripta 
iuris: porro, in casu liquet, non agi de prima incarditione dioecesi N., 
de qua valere potest recurrentis argumentatio, sed de excardinatione ab 
ea et de incardinatione ad dioecesim T., quod negotium profecto cadit 
sub imperium decreti A primis. 

Hucusque contrariae partium deductiones. 

Ee officio etiam nonnulla animadvertebantur. In primis attenden- 
dum esse in casu, agi non de sacerdote saeculari, sed de religioso solem- 
niter professo et ad saeculum reducto in vim rescripti Apostolici. Porro 
religiosi quum impetrant perpetuae saecularizationis decretum, sub 
immediatam S. Sedis iurisdictionem facto et iure descendunt ; ipsi enim 
per solemnem professionem, originalitatem, seu Episcopum originis 
amittunt, nec iure quodam postliminii, quando ab obedientia proprii 
praelati regularis sunt liberati, illam iterum acquirunt. In hac iuris con- 
ditione, prout religiosi non valent, communibus legis praesidiis, sibi 
Episcopum constituere, cui subsint tanquam proprio praelato, a pari 
Episcopi non possunt (salva precaria iurisdictione, ratione commora- 
tionis in loco), religiosos in saeculo degentes suos subditos constituere; 
sed praevia designatione Episcopi benevoli receptoris, S. Sedes indul- 
get, ut religiosus in saeculo maneat sub dependentia illius determinati 
episcopi, cui perpetuo mancipatus manere debet. At haec peculiaris 
subiectio non videtur posse licite et valide infringi, vel in alium refundi, 
sola Episcopi et subditi voluntate, sed opus est interveniat S. Sedis 
auctoritas, quae prout necessaria fuit pro subiiciendo viro religioso iuris- 
dictioni designati Episcopi, iterum intercedat oportet ad eumdem reli- 
giosum subducendum ab illius iurisdictione, et alteri subiiciendum. Omnis 
enim res, per quascumque causas colligitur, per easdem dissolvitur (Reg. 1 
iuris in VI°). 

Fortius urgere videtur argumentum si perpendatur religiosum ope 
indulti saecularizationis, non radicaliter, sed accidentaliter subtrahi ab 
obedientia Superioris regularis; nam vota quoad substantiam integra 
manent, et rescriptum facultatem tantummodo indulget manendi extra 
claustra, cum clausula « ita tamen, ut substantialia votorum, quatenus 
fieri poterit, observet ». Hinc fit quod integra manente substantia voti 
obedientiae, religiosus saecularizatus subditur Episcopo benevolo rece- 
ptori «in vim quoque solemnis obedientiae voti » prout edicitur in 
rescripto; quae, cum episcopo loci non debeatur iure ordinario, sed 
iure delegato (quia religiosus saecularizatus immediate S. Sedis iuris- 
dictioni subditur), non videtur posse in alium episcopum refundi, iniussu 
S. Sedis. 


Reso.utio. - Porro in generali conventu S. C. Concilii in Palatio 
Apostolico Vaticano habito die 27 ianuarii 1917, ad suprascriptum dubium 
nimirum: 

An constet de legitima incardinatione sacerdotis N. N. in dioecesi T.., 


in casu. 

Emi ac Rmi Patres respondendum censuerunt: 

Ad mentem. Mens est. « Sacerdotem N. N. utpote regularem perpetuo 
saecularizatum, adhuc manere sub iurisdictione Episcopi benevoli rece- 
ptoris; attamen Ordinarius 7., eidem conservet assignatam pensionem; 
facto verbo cum SSmo ». 

Facta autem de praemissis SStho Dfio Nostro Benedicto Div. Prov. 
Papae XV relatione per infrascriptum S. Congregationis Secretarium, 
in Audientia diei 28 eiusdem mensis et anni, Sanctitas Sua resolutio- 
nem Emhorum Patrum approbare et confirmare dignata est. 


I. Mort, Secretarius. 


SACRA CONGREGATIO RITUUM 


I 


FERENTINA 
DUBIA 


Dominicus Bianconi, episcopus Ferentinus, sequentium dubiorum 
solutionem a Sacra Rituum Congregatione humillime expostulavit ni- 
mirum: 


I. Episcopo in solemni benedictione cum Sanctissimo Eucharistiae 
Sacramento, loco Diaconi et Subdiaconi, possuntne ministrare duo dia- 
coni dalmaticis induti ac Presbyter cum pluviali, iuxta Caeremoniale 
Episcoporum lib. 2, cap. 33, n. 8, Decretum S. R. C. n. 3728 Montis 
Regalis die 10 maii 1890 ad III et alterum de caeremoniis quibusdam 
servandis coram SSmo Sacramento, adsistente vel celebrante Episcopo, 
diei 8 februarii 1913 ad II, etiamsi praedicta benedictio solemnis non 
detur immediate post processionem cum eodem augustissimo Sacra- 
mento aut post Vesperas pontificales? 

II. Si Episcopo in eadem functione ministrent Diaconus et Subdia- 
conus de more induti, ad mentem Decretorum S. R. C. possuntne ei 
assistere etiam duo Diaconi cum dalmaticis atque Presbyter cum plu- 
viali, quamvis eadem benedictio cum Sanctissimo Sacramento Missam 
pontificalem immediate non sequatur? 

Et Sacra eadem Congregatio, audito specialis Commissionis suffragio, 
praepositis quaestionibus ita respondendum censuit: 

Ad l. Affirmative si adsit consuetudo, servato Decreto n. 4030 die 
9 iunii 1899 pro adhibenda stola subtus dalmaticam a Diacono digniore. 

Ad II. Negative. 

Atque ita rescripsit ac declaravit, die 23 novembris 1917. 


> A. Carp. Vico, Ep. Portuen. et S. Rufinae, 
S. R. C. Pro-Praefectus. 


L. S. 
Alexander Verde, Secretarius. 


Il 


DECRETUM 
URBIS er ORBIS 


DE ELEVATIONE RITUS AD DUPLICEM I CLASSIS DIE 19 MARTII, 8S. IOSEPH 
SPONSI B. MARIAE VIRG. CONF., ET DIE 29 SEPTEMBRIS, IN DEDICATIONE 
S. MICHAELIS ARCH. 


Quum ex Canone n. 1267 § 1, iam vigente, Codicis iuris canonici, 
inter dies festos de praecepto adnumeretur etiam Festum S. Ioseph 
Sponsi B. Mariae Virginis, Conf., quod maxime decet nobiliori ritu deco- 
rare, quumque etiam Festum in Dedicatione S. Michaelis Archangeli, 
cum quo militiae caelestis principe omnes angelorum chori honorantur, 
eadem ritus nobilitate dignum visum fuerit, Sanctissimus Dominus noster 
Benedictus Papa XV supplicibus quoque votis cleri plebisque fidelis ab 
infrascripto Cardinali Sacrae Rituum Congregationi Pro-Praefecto relatis 
libentissime obsecundans, utrumque Festum primarium, respectiva die 
19 martii et 29 septembris in universa Ecclesia recolendum, a ritu 
duplici secundae classis ad altiorem ritum duplicem primae classis 
absque octava evehere dignatus est; atque sub tali ritu duplici primae 
classis cum subsequentibus variationibus infrascriptis in futuras Bre- 
viarii Romani typici reproductiones inducendas esse iussit ac decrevit; 
servatis Rubricis: 


In Kalendario. 
19 martii - S. Ioseph, Sponsi B. M. V., Conf., Duplex I classis. 
29 septembris - Dedicatio S. Michaelis Archangeli, Duplex I classis. 


— 

In Catalogo Festorum. 

Duplicia I Classis Primaria. 

Post Assumptionem B. M. V. ponatur: Dedicatio S. Michaélis Ar 
changeli. 

Post Nativitatem S. loannis Baptistae ponatur: Festum S. Ioseph, 
Sponsi B. Mariae Virg., Conf. 


In Catalogo Festorum. 
Duplicia II Classis. 
Expungantur festa Dedicationis S. Michaélis Archangeli et S. Ioseph. 


In corpore Breviarii. 

Die 18 martii, in fine, rubrica Vesperarum sic ponatur: Vesperae 
de sequenti, Commemoratio tantum Feriae. Post titulum Festi ponatur: 
Duplex I classis. 

Die 19 martii - In | Vesperis expungatur rubrica: Et fit Comme- 
moratio praecedentis. 

Die 29 septembris - Post titulum Festi ponatur: Duplex I classis. 


Contrariis non obstantibus quibuscumque. Die 12 decembris 1917. 


> A. Carp. Vico, Ep. Portuen. et S. Ruf., 
S. R, C. Pro-Praefectus. 


L. S. 
Alexander Verde, Secretarius. 

ACTA TRIBUNALIUM 


SACRA POENITENTIARIA APOSTOLICA 


Sectio DE INDULGENTUS 


I 


CONCEDUNTUR INDULGENTIAE RECITANTIBUS PIAS PRECES IN HONOREM S8. PA- 
SCHALIS BAYLON, CONF. 


Responsorium 


« Pdschalis admirabilis, 
« Qui, clarior virtutibus 
« Signisque fulgens plurimis, 
« Superna confers munera, 

« Adesto nobis, quaesumus, 
« Opem tuam rogantibus: 
« Et, quae timemus, amove; 
« Quae postulamus, adiice. 

« Mensae paratae caelitus 
« Fac rite nos assidere, 
« Ut robur et viaticum 
« Possimus inde sumere. 

« Adesto nobis, etc. 

« Gloria Patri, et Filio, 
« Et Spiritui Sancto. 

« Adesto nobis, etc. 


« ¥. Ora pro nobis, beate Paschalis. 
«8. Ut digni efficiamur promissionibus Christi. 


« OrEMUS 


« Deus, qui beatum Paschalem, Confessorem tuum, mirifica erga 
« Corporis et Sanguinis tui sacra mysteria dilectione decorasti: concede 
« propitius; ut, quam ille ex hoc divino convivio spiritus percepit pin- 
« guedinem, eamdem et nos percipere mereamur. Qui vivis et regnas 
« in saecula saeculorum. 

« Rj. Amen ». 

Die 3 augusti 1917 


Ssmhus D. N. D. Benedictus div. Prov. Pp. XV, in audientia infra- 
scripto Cardinali Poenitentiario Maiori impertita, benigne concedere 
dignatus est indulgentiam trecentorum dierum, semel in die lucrandam, 
omnibus et singulis Christifidelibus, qui, corde saltem contrito, supra 
relatum Responsorium cum versiculo et oratione recitaverint; iis vero, 
qui easdem preces per integrum mensem persolverint, plenariam indul- 
gentiam, semel tantum lucrandam, si, confessi ac S. Communione refecti, 
ad mentem Summi Pontificis pie oraverint, clementer elargitus est; quas 
indulgentias etiam animabus in purgatorio igne degentibus applicari 
posse declaravit. Praesenti in perpetuum valituro, absque ulla Brevis 
expeditione. Contrariis quibuscumque non obstantibus. 


GutieLmus M. Carp. van Rossum, Poenit. Maior. 


L. S. 
F. Borgongini-Duca, Secretarius. 
ACTUS QUIDAM ADORATIONIS ERGA DOMINUM IESUM CHRISTUM INDULGENTIIS 
DITATUR. 


(Ea testamento S. Francisci Assisiensis) 


« Adoramus te, sanctissime Domine Iesu Christe, hic et ad omnes 
« Ecclesias tuas, quae sunt in toto mundo, et benedicimus tibi; quia per 
« sanctam Crucem tuam redemisti mundum ». 


Die 3 augusti 1917 

Ssthus D. N. ID. Benedictus div. Prov. Pp. XV, in audientia infra- 
scripto Cardinali Poenitentiario Maiori impertita, benigne concedere 
dignatus est indulgentiam septem annorum totidemque quadragenarum 
iis omnibus christifidelibus, qui, saltem corde contrito, supra relatum 
adorationis actum flexis genibus elicuerint, sive ecclesiam vel publicum 
aut semipublicum oratorium ingredientes, sive inde exeuntes, qualibet 
vice; iis vero, qui, confessi ac S. Synaxi refecti, id per mensem integrum, 
semel saltem in die, peregerint, plenariam indulgentiam largitus est. 
Has porro indulgentias etiam animabus in Purgatorio degentibus appli- 
cari posse declaravit. Praesenti in perpetuum valituro, absque ulla 
Brevis expeditione. Contrariis quibuscumque non obstantibus. 


Guttecmus M. Carp. van Rossum, Poenit. Maior. 


S. 
F. Borgongini-Duca, Seeretarius. 

Ill 


CONCEDITUR INDULGENTIA C DIBRUM SACERDOTIBUS RECITANTIBUS QUANDAM 
ORATIONEM POST MISSAM. 


Oratio 
ad Sanctum in cuius honorem Missa celebrata est. 


« Sancte N., in cuius honorem incruentum Corporis et Sanguinis 
« Christi sacrificium obtuli, fac, tua potenti apud Deum intercessione, 
« ut, usu huius mysterii, passionis et mortis eiusdem Christi Salvatoris 
« nostri merita consequar, ac, cum illius frequentatione, continuo cre- 
« scat meae salutis effectus. Amen. ». 


Die 16 novembris 1917 

Ssthus D. N. D. Benedictus div. Prov. Pp. XV, in audientia infra- 
scripto Cardinali Poenitentiario Maiori impertita, omnibus et singulis 
sacerdotibus, qui, peracto Ss. Missae sacrificio, supra relatam Orationem 
ad Sanctum, in cuius honorem Missa celebrata est, recitaverint, indul- 
gentiam centum dierum, animabus etiam christifidelium in gratia Dei 
vita functorum applicabilem, semel in die lucrandam, benigne concessit. 
Praesenti in perpetuum valituro, absque ulla Brevis expeditione. Con- 
trariis quibuscumque non obstantibus. 


Gu.tietmus M. Carp. van Rossum, Poenit. Maior. 


L. S. 
F. Borgongini-Duca, Secretarius. 
IV 
DECRETUM 


SOLVUNTUR DUBIA CIRCA PIUM VIAE CRUCIS EXERCITIUM ET INDULGENTIAS 
EIDEM ADNEXAS RITE LUCRANDAS. 


Postquam, die 24 iulii 1912, a Suprema Sacra Congregatione S. Offi- 
cii promulgatum fuit Decretum de Indulgentiis pio Viae Crucis exer- 
citio adnexis, nonnulla dubia oborta sunt, quae Sacrae Poenitentiariae 
Apostolicae Tribunali solvenda sunt proposita; videlicet: 

I. Utrum praedictum Decretum abrogaverit etiam pias Uniones et 
pia Exercitia « Viae Crucis Perpetuae » et « Viae Crucis Viventis », cum 
indulgentiis quae eisdem respective sunt adnexae? 

II. Utrum abrogatio coronarum, quas vocant Vize Crucis, et cuius- 
vis concessionis, quae eas respiciat, se extendat etiam ad illas Viae 
Crucis coronas, quae ante abrogationis Decretum fuerant legitime bene- 
dictae, indulgentiis ditatae et fidelibus iam distributae? 

III. An per idem Decretum censendus sit abolitus usus crucium 
vel crucifixorum, quibus per facultates speciales, cuicumque tributas, 
adnexae fuerant indulgentiae Viae Crucis, lucrandae ab iis etiam qui 
nullo detinentur impedimento ab exercitio rite obeundo; et an huiusmodi 
cruces et crucifixi, qui fuerint iam benedicti et distributi, in posterum 
pro lucrandis indulgentiis valeant tantum in casu legitimi impedimenti? 

IV. Utrum in usu crucifixorum cum adnexis indulgentiis Viae Crucis 
rite benedictorum, ad indulgentias lucrandas, requiratur Passionis Domi- 
nicae meditatio, vel saltem pia eiusdem recordatio; an sola sufficiat sta- 
tutarum precum recitatio, viginti nempe Pater cum totidem Ave, Maria, 
et Gloria? 

V. An laudato Decreto abrogata fuerint etiam Indulta, quibus con- 
fessariis aliisve concessa est facultas impeditis commutandi preces iniun- 
ctas in alia pia opera? 

VI. An eodem Decreto abolitae sint etiam illae concessiones, quibus 
permittitur, in stationibus singulis rite visitandis, ut multitudo populi 
fidelis in suo loco consistat, ibique pro qualibet statione assurgat tan- 
tum et genuflectat? 


Et Sacra Poenitentiaria respondendum censuit: 

Ad I. Negative. 

Ad II. Affirmative. 

Ad III. Affirmative ad utramque partem. 

Ad IV. Affirmative ad primam partem; Negative ad secundam. 

Ad V. Negative, dummodo usus crucifixi benedicti non omittatur, 
et aliqua saltem addatur pia Passionis Dominicae memoria. 

Ad VI. Negative, si agatur de publico exercitio in ecclesia, quod a 
multitudine fidelium in communi peragatur. 

Quae responsa, in audientia diei 7 decembris vertentis anni ab infra- 
scripto Cardinali Poenitentiario Maiori relata, SSmus D. N. Benedictus 
div. Prov. Pp. XV adprobare rataque habere, contrariis quibuscumque 
non obstantibus, dignatus est, ac publici iuris fieri mandavit. 

Datum Romae in S. Poenitentiaria, die 14 decembris 1917. 


Go.retmus M. Carp. Van Rossum, Poen. Maior. 


L. S. 
F. Borgongini-Duca, S. P. Secretarius. 

SACRA ROMANA ROTA 


PORTUEN. ET SANCTAE RUFINAE 


INCIDENTIS 


Benedicto Pp. XV feliciter regnante, Pontificatus Dominationis Suae 
anno tertio, die 7 maii anni 1917, RR. PP. DD. Seraphinus Many, 
Ponens, Joannes Prior et Aloisius Sincero, Auditores de Turno, in causa 
Portuen. et Sanctae Rufinae - luris administrandi, inter Rmum Capi- 
tulum ecclesiae Collegiatae loci Castelnuovo di Porto, repraesentatum 
per legitimum procuratorem Henricum Benvignati, advocatum, et Reve- 
rendissimum Torellum Bartoccini, archipresbyterum, qui propria iura 
per se defendit, hanc sententiam interlocutoriam tulerunt. 


Die 3 augusti anni 1912, S. Congregatio Concilii sententiam tulit, 
qua iussit ut inter canonicos Collegiatae loci Castelnuovo di Porto et 
Archipresbyterum redintegraretur massa communis, quae, occasione 
exsecutionis legum italicarum circa assis ecclesiastici confiscationem et 
conversionem, dissoluta fuerat; addebat S. Congregatio, ad normam 
decreti Ad dirimendas, diei 22 februarii 1876, annuam portionem, archi- 
presbytero postea ex nova massa communi solvendam, non minorem 
esse debere ea quantitate quam ante bonorum direptionem percipiebat. 
Exsecutio huius sententiae multis difficultatibus et controversiis inter 
Capitulum et archipresbyterum locum dedit; quae cum non potuissent 
pacifice componi, Emhus Secretarius Congregationis Consistorialis, rela- 
tione facta ad S. Pontificem, iussit, datis litteris die 20 decembris anni 1914, 
ut controversia servato iuris ordine resolveretur, id est, ab Emo Ordi- 
nario Portuensi in prima instantia definiretur, reservato appellationis 
iure secundum regulas iuris communis. Itaque, die 10 decembris anni 1915, 
Illmus D. Calogerus Licata, iudex ab Emo Ordinario Portuensi dele- 
gatus, sententiam tulit, qua decrevit: 

i. Ut Capitulum et archipresbyter ad redintegrationem massae com- 
munis procederent, collatis in commune omnibus reditibus ecclesiae 
Collegiatae; ut e summa inde conflata detraheretur primum favore archi- 
presbyteri summa libellarum 2772,12, quam ante bonorum direptionem 
percipiebat; ut reliqua pars dividéretur inter quatuor canonicatus, ita 


| 

ut unusquisque summam libellarum 1386,06 reciperet; et tandem, si 
adhuc esset reliquum, ut iterum inter archipresbyterum et quatuor cano- 
nicatus, ad normam Constitutionum, divideretur; 

2. Ut camerarius Capituli, scilicet canonicus Pacini, reditus duorum 
canonicatuum vacantium (tunc enim erant duo canonicatus vacantes) 
Curiae traderet, et archipresbytero reditus canonicatus dicti « Anto- 
nelli », et capellaniae dictae « de Angelis » restitueret. 

3. Ut archipresbyter quartam partem integrae suae portionis paro- 
chialis Curiae traderet pro « sacrista » et sacrario; 

4. Demum ut administratio bonorum esset penes archipresbyterum 
pro quota parochiali a fisco relicta, et penes camerarium pro ceteris 
Collegiatae bonis, salva pro utroque annua rationum redditione. 

Contra hance sententiam, qua se gravatos exsistimabant, canonici, 
die 24 decembris 1915, ad S. Rotam appellarunt. Cum autem per totum 
annum 1916 nullum actum iuridicum fecissent ad prosequendam appel- 
lationem, archipresbyter apud Ponentem institit, ut appellatio, ad normam 
iuris communis, deserta declararetur. Quod revera fecit Popens, decreto 
suo diei 5 februarii 1917 quo declaravit dictam appellationem esse deser- 
tam, et ideo sententiam a Rmho Calogero Licata, die 10 decembris 1915 - 
latam, transisse in rem iudicatam. 

Verum contra hoc Ponentis decretum ad Turnum appellarunt cano- 
nici, allegantes sibi iusta impedimenta fuisse, ne anno 1916 appellationem 
prosequerentur. Quam appellationem Ponens, die 7 martii, admisit, per 
Memoriale tractandam, sub hoc dubio: An sustineatur decretum de 
appellatione deserta, diei 5 februarii 1917. 


Quod ad ius spectat. - De terminis seu fatalibus ad prosequendam 
appellationem agitur in cap. Cum sit Romana, 5, De appellationibus, et 
in Clementina Sicut appellationem, 3, eod. tit. Ex quibus iuribus doctores 
concludunt appellantibus dari unum annum ad prosequendam appellatio- 
nem, et, si iusto impedimento fuerint detenti, biennium; hunc autem 
terminum unius anni aut biennii decurrere a die interpositae appella- 
tionis. Cf. Scaccia, De appeliationibus, q. 15, n. 27-28; Reiffenstuel, in 
tit. De appellationibus, n. 169-183; Schmalzgrueber, in eumdem titulum 
n. 79-85, etc. Quod attinet ad impedimentum prosequendi appellationem, 
contingere solet sex modis, quos exponunt praefati doctores, praesertim 
Scaccia, loco cit., n. 44 seq. Provenire enim potest ex parte ipsius appel- 
lantis, v. g., inopia, infirmitas; vel ex parte appellati, qui dolose obstet ne 
appellatio ad exitum perducatur; vel ex parte utriusque, scilicet appel- 
lantis et appellati, qui communi consensu, ad normam Const. Clemen- 

tinae Quamdiu, 4, De appellationibus, de differenda appellatione conve- 
niant; provenire etiam potest ex parte iudicis, qui, v. g., nolit apostolos 
concedere, vel ex parte tertii, v. g., procuratoris, qui negligentia sua causa 
sit cur appellationis prosecutio differatur, vel tandem ex casu fortuito. 
Singula haec impedimenta exponit Scaccia, loco cit., ad inquirendum 
utrum et quatenus concessioni biennii locum dare possint. Cum autem 
haec impedimenta sint facta, non praesumuntur, sed oportet ut probentur 
a parte quae ea allegat. De quo haec ait Schmalzgrueber, loco cit., n. 84: 
« Cum huiusmodi impedimentum in facto consistat, et ex veritate facti 
« dependeat, non debet praesumi, sed omnino, plene, et evidentibus 
« argumentis ab appellante probari, prout colligitur ex cap. Ea ratione, 
« 8, hoc tit. ibi: Dummodo constiterit, et clare traditur cap. Cum sit, 5, 
« hoc tit. »» Revera, in hoc capite, Cum sit Romana, aperte dicitur non 
concedi alterum annum nisi ex necessaria et evidenti causa. Unde etiam 
concludunt citati doctores, Scaccia, Reiffenstuel, et Schmalzgrueber, 
non sufficere ut probetur impedimentum, sed appellantem probare debere 
se adhibuigse diligentiam ad removendum impedimentum. Sic ait 
Schmalzgrueber, n. 85: « Non sufficit solum probare impedimentum, 
« sed insuper requiritur, ut appellans probet quod diligentiam adhi- 
« buerit ad impedimentum amovendum et appellationem prosequendam, 
« quia tum demum dicitur ex iuxta et necessaria causa impeditus, quando 
« post adhibitam diligentiam manet impedimentum; alioquin, qui facile 
« potest tollere impedimentum, et non tollit, non dicitur impeditus, sed 
« potius volens pati». Similia habent Scaccia, loco cit., n. 156 seq.; 
Reiffenstuel, loco cit., n. 177, et alii. Notandum est, ex citata Clemen- 
tina Sicut appellationem, appellantem debere, intra dictum terminum 
unius anni, non tantum prosequi, sed et finire appellationem. Quod 
attinet ad hance partem, de finienda appellatione, terminus unius anni 
non observatur nec observari potest in magnis tribunalibus, neque in 
S. Rota; haec enim tribunalia adeo sunt causis et negotiis obruta, ut 
intra annum appellationes non possint unquam finire; et hoc impedi- 
mentum, ex parte iudicis ad quem, appellanti non imputatur nec nocet. 
Unde, in his tribunalibus, terminus ille unius anni non observatur nisi 
quoad priorem partem, quae ad ipsum appellantem spectat, scilicet de 
prosequenda appellatione; imo, quoad hanc partem, S. Rota, quod attinet 
ad appellationes contra suas sententias, terminum restrinxit ad sex 
menses, uti patet ex § 236 Regularem S. Rotae, n. 3. Unde manifestum 
est intentionem S. Rotae esse, ut, in quibusvis appellationibus, appellans 
quamprimum expediat, quantum in se est, appellationis instantiam, ne 
ex hoc capite huius prosecutio retardetur. 

Quod ad factum attinet. - In facto constat, canonicos qui, ut dictum 
est, a sententia primae instantiae appellarunt die 24 decembris 1915, 
per totum annum 1916 nihil prorsus fecisse ad prosequendam appella- 
tionem; non enim constituerunt procuratorem apud S. Rotam, nec instan- 
tiam exhibuerunt ad petendam citationem partis adversae, nec ullam 
dilationem postularunt. Procurator canonicorum, in praesenti causa 
incidentali, allegat tria impedimenta, quae obstiterunt ne canonici appel- 
lationem prosequerentur: quae sunt seorsim expendenda. 

Primum impedimentum stat ex facto utriusque partis litigantis, 
scilicet ex tentata transactione, iuxta consilium Curiae; quod sic exponit 
Procurator: « In primis sane causa in tractatibus inest, Curiae consilio 
« initis, pro re amicabiliter componenda: quae cum penderent, quisque 
« videt canonicos de lite prosequenda ne cogitare quidem potuisse, quin 
« erga Superiorem reverentiam, eiusque consilium nihili fecissent ».Verum, 
quod attinet ad tentamina concordiae, ius non recognoscit, uti impe- 
dimentum legitimum, nisi compromissum, quo nimirum utraque pars, 
communi consensu, arbitris committit, ut controversiam componant; 
quod expresse sancitum est in capite Quamdiu, 4, De appellationibus, 
in Clementinis, in quo sic legimus: « Quandiu appellationis prosecutio 
« per compromissum, vel alias de partium expresso consensu, differtur, 
« tempus ad prosequendam eamdem, ab homine vel a iure praefixum, 
« currere nolumus appellanti ». Quod auctores adeo stricte interpre- 
tantur, ut, ad legitimitatem impedimenti, requirant, non solum compro- 
missum fuisse ab utraque parte contractum, sed etiam ab ipsis arbi- 
tris acceptatum; ita Scaccia, loco cit., n. 113. Revera, si, ad legitimi- 
tatem impedimenti, sufficeret ut una pars, extra compromissum, tra- 
ctaret apud Curiam, aut aliter, aliquam controversiae compositionem, 
concordia in infinitum posset protrahi, et sic appellatio sine fine suspensa 
maneret. Porro, in specie, nunquam fuit inter partes communi consensu 
factum compromissum de committenda arbitris, aut Curiae, quatenus 
arbitro, controversiae compositionem; sed modo una, modo altera pars, 
apud Curiam agebat, ut hanc concordiam proponeret; sic, die 21 septem- 
bris anni 1916, Rmhus archipresbyter Bartoccini Curiae aliquod concordiae 
schema tradidit, pro privata Curiae informatione: quod schema in archi- 
vio Curiae per totum annum 1616 remansit. Aliquando etiam ipsa Curia 
uni vel alteri parti quasdam concordiae propositiones fecit. Sed, in actis, 
veri et legitimi compromissi vestigium nullum exstat. In citata Clemen- 
tina Quamdiu, statutum est etiam, ut, si ambae partes litigantes alio modo 
(praeter compromissum) conveniant, expresso consensu, de differenda 
appellationis prosecutione, tempus ad hoc praefixum non currat litigan- 

tibus. Verum, ex actis, nullo modo constat canonicos et archipresby- 
terum, in primo anno, qui ab interposita appellatione decurrit, inter se 
unquam expresse consensisse de differenda appellatione ; huiusmodi enim 
consensus nullum est indicium in actis. Igitur reiiciendum est primum 
impedimentum a canonicis allegatum. 

Alterum impedimentum allegat Procurator canonicorum, ex parte 
ipsorum appellantium, scilicet, ex parte canonici Menichelli, impoten- 
tiam agendi prae senectute, et, ex parte canonici Pacini, impotentiam 
agendi, quia ad arma, mense iulio 1916, vocatus fuit; tunc enim, ait 
Procurator, « vix duabus horis, vespere, nec quotidie, libertas illi relicta: 
« duabus vero illis horis, cum labore sit fessus, et victum sibi compa- 
«rare debeat, tempus et vis defuit quidquam agendi pro lite prose- 
« quenda ». Verum nec hoc alterum impedimentum est legitimum ; cano- 
nicus enim Pacini per sex aut septem primos anni 1916 menses, nullo 
modo fuit impeditus; per ceteros quinque aut sex menses, cum fuis- 
set ad arma vocatus, impeditus quidem erat ex parte, sed non tota- 
liter; ut enim ait archipresbyter: « I] canonico Pacini fu aggregato al 
«corpo di sanita, e presta fin d’allora servizio a Roma nella caserma, 
« adesso ospedale Regina Margherita in Prati; quasi tutte le feste passa 
« la seconda parte della giornata a Castelnuovo di Porto, dove ha pas- 
«sato ancora gid due licenze, una di quattro, ed un’altra di dodici 
« giorni ». Unde can. Pacini forte per hos quinque menses non poterat 
multa aut difficilia facere pro appellationis prosecutione, sed saltem 
facilia quaedam facere poterat, v. g., exhibere instantiam pro citatione 
alterius partis, petere dilationem, constituere procuratorem, sicut fecit 
pro hac causa incidentali, aut sicut sibi proposuerat, gratuitum patro- 
cinium postulare, ete. 

Procurator canonicorum allegat tertium impedimentum seu potius 
tertiam causam cur retineri debeat appellatio, scilicet vacationem duo- 
rum canonicatuum; cum enim Capitulum, de quo agitur, constet, praeter 
archipresbyterum, quatuor canonicis, unus ex canonicatibus, initio a. 1915, 
quando inceptus est processus, vacabat; mense autem februario eius- 
dem anni, can. Picchietti defunctus est, ita ut Capitulum redactum sit 
ad duos canonicos praeter archipresbyterum; porro duobus praefatis 
canonicatibus vacantibus non datus est defensor in processu; unde, 
quidquid sit de legitimitate huius processus, ait idem Procurator, saltem 
retinenda est appellatio, ne hi duo canonicatus in perpetuum indefessi 
remaneant. Verum nec etiam haec tertia causa admitti potest. Ut enim 
omnes norunt, in Capitulo, quando etiam maior pars canonicorum mortui 
sunt, vel exilio aut perturbationibus publicis dispersi, vel ob censuras 

aliave impedimenta omnino incapaces effecti, ita ut non nisi duo aut 
etiam unus remaneat, omnia iura Capituli, scilicet eligendi, admini- 
strandi, etc., in duobus aut etiam uno remanente consolidantur. Quod 
iam iure romano provisum erat, ut constat ex L. Sicut, 7, D. Quod cuius- 
cumque universitatis, III, 1V: « Si universitas ad unum redit, magis 
« admittitur posse eum convenire et conveniri, cum ius omnium in unum 
« reciderit et stet nomen univesitatis ». Licet ergo, iure romano, iuxta 
L. Neratius, 85, De verborum significationibus, L., 16, tres requirantur ad 
collegium, seu universitatem, ius tamen in uno remanet. 

Porro haec dispositio in iure canonico omnino recepta est, uti con- 
stat ex iurisprudentia tribunalium et Congregationum romanorum. Sic, 
in casu quo aliquod Capitulum iure fruebatur concedendi dimissorias, 
et unus tantum adiri poterat canonicus, censuit S. C. Concilii hunc unum 
iure capitulari frui dandi dimissorias, ut refert Fagnan., in cap. His 
quae, 11, De maioritate, n. 62-63. Ita etiam, cum in pluribus Hiberniae 
dioecesibus, Capitulum ad unum canonicum fuisset redactum, censuit 
eadem Congregatio hunc unum posse eligere Vicarium capitularem, 
modo non eligeret seipsum, uti refertur in ephemeride Acta S. Sedis, 
t. 24, p. 516. Ita etiam pluries S. Rota, v. g., in Maioricen. - Beneficii, 
diei 29 martii 1700, coram Muto. Et haec est doctrina communissima, 
imo unanimis doctorum, v. g., Petra, In Constitut. I S. Leonis. Magni, 
sect. II, n. 32-33; De Luca, De Praeeminentiis, disc. 17, n. 7; et De Bene- 
ficiis, disc. 23, n. 9; et Ad Concilium Tridentinum, disc. 31, num. 4, et 
disc. 43, n. 24-25; Fagnan., loc. cit., et in cap. Nullus, I, De Electione, 
n. 30; Pirhing, in tit. De Electione, n. 12; Barbosa, De officio et potestate 
parochi, Pars I, cap. 2, num. 28; Ceccoperius, Lucubrationes canonicae, 
lib. IV, tit. II, n. 20-22. ete. Hie ultimus ait: « Quamvis Capitulum ab 
« initio per unum institui nequeat, si tamen ad unum redigatur, adhuc 
« potest nomen retinere, non quia unus sit Capitulum, sed quia privi- 
« legia et iura Capituli devolutive resident in illo uno, qui eo casu pro 
« pluribus consideratur ... Idipsum procedit, omnibus canonicis, voce 
« privatis, vel suspensis, aut interdictis, sive excommunicatis, vel mor- 
« tuis, praeter unum ». Unde, in specie, etsi Capitulum ad duos cano- 
nicos redactum fuisset, hi duo omnia iura Capituli exercere poterant, 
et etiam convenire et conveniri, ut audivimus ex citata Lege iuris 
romani, quin necesse esset canonicatibus vacantibus specialem defen- 
sorem dare; duo enim dicti canonici duorum canonicatuum vacantium 
iura, utpote eadem quae sua propria iura, optime noverant et strenue 
defendebant. Unde admitti nequit tertium impedimentum a Procuratore 
canonicorum allegatum. 

Itaque, in specie, cum canonici appellantes per primum annum ab 
interposita appellatione decurrentem, nihil prorsus fecerint ad prose- 
quendam appellationem, cumque nullo impedimento canonico nullave 
ratione excusari possint, procul dubio ad normam eorum quae in expo- 


sitione iuris dicta sunt, appellatio deserta declaranda est. 


His ergo omnibus tam in iure quam in facto consideratis et bene 
perspectis, Christi nomine invocato, Nos infrascripti Auditores, pro Tri- 
bunali sedentes, et solum Deum prae oculis habentes, declaramus et 
hac sententia interlocutoria decernimus, appellationem, quam Rimi cano- 
nici, contra sententiam ab Illmho -D. Calogero Licata latam, interposue- 
runt die 24 decembris anni 1915, esse desertam, et proinde sustinendum 
esse decretum diei 5 februarii 1917 de appellatione deserta; unde ad 
propositum dubium respondemus: Affirmative. Statuentes praeterea ex- 
pensas iudiciales inter partes esse compensatas. 

Ita pronunciamus, mandantes Ordinariis locorum et ministris tribu- 
nalium, ad quos spectat, ut exsecutioni mandent hance nostram definiti- 
vam senientiam, et adversus reluctantes procedant ad normam SS. Cano- 
num et praesertim cap. 3, sess. XXV, De reform., Concilii Tridentini, iis 
adhibitis exsecutivis et coércitivis mediis, quae magis opportuna et effi- 
cacia pro rerum adiunctis exstitura sint. 

Romae, in sede Tribunalis S. R. Rotae, die 7 maii 1917. 


Seraphinus Many, Ponens. 
Ioannes Prior. 
Aloisius Sincero. 


L. S. 


Ex Cancellaria, 15 maii 1917. 
Sac. T. Tani, Notarius. 

SUPREMUM 
SIGNATURAE APOSTOLICAE TRIBUNAL 


MANILEN. 


CIRCUMSCRIPTIONIS SEU SUPER DECRETO DE INTERIM EXSEQUENDO 


Die 28 aprilis 1917 

In ordinario Congressu habito in aedibus Emi ac Rmi D. D. Michae- 
lis Card. Lega, S. T. Praefecti, die 28 aprilis 1917, intervenientibus, una 
cum R. P. D. Secretario, nonnullis RR. PP. DD. Praelatis Votantibus ac 
Referendariis, inter alia ad examen revocatus fuit recursus procuratoris 
parochi loci Candaba, adversus sententiam incidentalem Turni Rotalis, in 
causa Manilen. Legati Pii, latam die 27 martii 1917, interpositus ad 
obtinendam declarationem nullitatis seu circumscriptionem praefatae sen- 
tentiae. Quum autem, omnibus mature perpensis, recursus fundamento 
boni iuris destitutus appareret, rescriptum est ab Emo Card. Praefecto, 
ad normam can, 40. Leg. Prop. « Recursum esse reiiciendum » addito 
etusdem Emi Card. Praefecti decreto ut extenderetur decisio. 


Decisio vero sequentis tenoris est: 

1. In S, R. Rota coram altero Turno, Ponente R. P. D. Rossetti 
Auditore, pendet causa Legati Pii inter Provinciam SS. Nominis lesu, 
Ord. Erem. S. Augustini et parochum loci Candaba, dioec. Manilen., circa 
dominium praediorum quorumdam, quae a. 1679 pia testatrix Lucia 
Gumamela legavit tum Provinciae tum Conventui S. Andreae loci Can- 
daba ut ex reditibus onera quaedam Missarum persolverentur. Quum 
enim, anno 1898, Regulares ecclesias et animarum curam dimittere coacti 
fuerint atque in eorum locum suffecti sacerdotes saeculares, Vincentius 
Lapus, parochus constitutus in ecclesia S. Andreae oppidi Candaba, prae- 
tendit ut a Religiosis praefatorum praediorum dominium ipsi traderetur, 
atque in hunc finem causam iis dixit coram Archiepiscopo Manilensi. - 
Secundam sententiam obtinuit die 14 augusti 1908, contra quam appel- 
larunt Religiosi ad viciniorem Episcopum; quum tamen nonnulla acta 
ad prosequendam appellationem omisisset Provinciae procurator, decla- “ 
rata est instantiae peremptio. Sed provocantibus ad S. R. Rotam Reli- 
giosis, decisio Rotalis coram Rmho P. D. Sebastianelli Decano, data die 
7 februarii 1916 (Acta Ap. Sed., VIII, 275 ss.), definivit fieri locum 

eorum favore restitutioni in integrum, dominiumque controversorum 
praediorum adiudicavit Regulari Provinciae. 

2. Appellationem ad alterum Turnum interposuit procurator parochi 
Lapus admisitque Sacri Auditorii Decanus decreto 17 aprilis 1916. Quam- 
vis tamen novi Turni Ponens a die 1 maii eiusdem anni partes invi- 
tasset ad concordationem dubiorum, procurator parochi, licet semel ite- 
rumque citatus, non comparuit, donec, die 12 ianuarii 1917, Ponens per 
decretum ex officio declaravit: « attentis hodiernis civilis societatis adiun- 
« ctis, locum non fieri peremptioni appellationis, ad normam Reg. Rot. 236, 
« n. 2, sed appellationem ipsam esse serio prosequendam »; quapropter, 
assignato termino duorum mensium ad acta efficaciter complenda, prae- 
monebat « his inutiliter elapsis locum fore exsecutioni provisoriae senten- 
« tiae appellatae, servatis de iure servandis ». Sed quum, post mensem, 
certis argumentis ac praesertim ex nova longioris dilationis petitione ex 
parte procuratoris, iam compertum esset inde nihil causam profecisse 
nec profecturam esse, die 22 februarii 1917 Ponens dato novo decreto ex 
officio, iussit causae disceptationem differri sine die, ac sententiam appel- 
latam interim et provisorio modo, praeviis opportunis cautionibus, favore 
Religiosae Provinciae exsecutioni mandari; quod decretum Ponentis per 
sententiam incidentalem Turni, die 27 martii 1917, Jatam ad tramites 
can. 20 Legis Propriae et reg. Rot. 83, confirmatum fuit. 

Adversus hance incidentalem sententiam recursum interposuit paro- 
chi procurator ad Supremum Hoc Tribunal, postulans praefatae sententiae 
nullitatem aut circumscriptionem seu rescissionem declarari, sive decerni. 

3. Primum ac praecipuum recursus argumentum respicit ritum, quo 
sententia edita est, atque ita proponitur. Ex art. 82 Reg. serv. inS. R. Rota: 
«a decretis a Ponente editis, competit appellatio ad Turnum »; in casu 
tamen Turnus decretum Ponentis inappellabile dixit, ac tantummodo 
recursum adversus illud recepit. Et quamvis id videatur omnino conso- 
num praescripto can. 20 L. P. et art. 83 Reg., - nam can. 20 statuit: « quo- 
«ties in S. R. R. quaestio fiat circa exsecutionem provisoriam... res 
« inappellabili sententia a solo Praeside Turni est definienda », art. 83 
vero subdit: « salvo iure recursus ad Turnum a quo cognoscendum est, 
« utrum Ponens suas partes transgressus sit », - attamen recurrens assu- 
mit his normis urgendum locum in casu non fuisse, quia can. 20 L. P. 
dum limitat suam vim ad certos casus, nempe « quoties quaestio fiat, 
“« circa exsecutionem provisoriam alicuius sententiae aut circa inhibi- 
« tionem exsecutionis » satis innueret regulam vigere, quando exsecutio 
iam decreta est, et tantummodo quaestio fit de modo exsequendi, aut 
non exsequendi. Verumtamen haec difficultas penitus evanescit inspecto 


| 


Supremum Signaturae Apostolicae Tribunal 44 


textu reg. Rot. 83, quae est declarativa can. 20 Leg. Pr.: ibi enim legitur 
huic canoni fieri quoque locum « in casu quo Ponens exsecutionem 
« provisoriam praescribat » h. e. quando quaestio fit de ipsa exsecutione, 
non de eius modo dumtaxat, decernenda. Et ubi verba legis tam clara 
sunt, non est profecto facienda adeo contraria interpretatio. 

( 4. Cetera recursus argumenta meritum potius appellatae sententiae 
spectant. Videlicet, quum Turnus, ad normam reg. 83, tantummodo 
expenderit: « utrum Ponens partes suas transgressus fuerit » huicque 
quaestioni negativum dederit responsum, recurrens hisce argumentis 
male Turnum de re iudicasse contendit, dum evincere ex adverso 
conatur revera Ponentem partes suas transgressum esse, pluribus addu- 
ctis ad rem ratiocinationibus, quarum potiores, quae in hac sede 
expendi mereantur, hae sunt: 

primo, quia exsecutionem provisoriam Ponens concessit, immo iussit, 
ex officio, absque praevia partis petitione; 

secundo, quia concessit, dum causa in altero gradu iurisdictionis, 
seu in appellationis iudicio, versabatur; 

tertio, quia concessit, nulla intercedente ex causis art. 84, Reg. Rot. 
recensitis. 

At vero, primum gravamen facile fundamento destitutum invenitur 
quum in Regulis Rotalibus nullibi legatur expressum exsecutionis provi- 
soriae beneficium non esse a iudice concedendum nisi ad instantiam partis. 
Quin immo contrarium satis aperte edicitur per distinctionem, in iisdem 
Regulis saepius obviam, inter decretum ac rescriptum quo huiusmodi 
exsecutio dicitur praescribi, aut etiam praecipi, iniungi; ita § 83, 1; 
« Praedictae regulae fit exceptio in casu quo Ponens provisoriam sen- 
« tentiae exsecutionem praescribat, quod decretum aut rescriptum est 
« inappellabile »; ib. 2: « Hoc autem decretum aut rescriptum debet ratio- 
« nibus, tum in iure tum in facto muniri »; § 84: « A Ponente provi- 
« soria exsecutio praecipietur, quoties id coaforme sit iuri communi »; 
§ 85, n. 2: « Ponens, provisoriam exsecutionem iniungens, mandat, etc. » ; 
§ 229: « Si exsecutio provisoria fuit praescripta, ad normam § 84 », etc. 
Etenim in primis satis apertum est, in iure verba haec « praescribere », 
« praecipere », « iniungere », absque alio addito, ministerium iudicis ex 
officio, nec ad partis instantiam, procedentis denotare. Quae interpre- 
tatio firmatur ex alio legis praescripto in subiecta specie, ubi, prae- 
cedente partis instantia, iudex petita concedere, non autem praescribere, 
praecipere, dicitur: nempe § 228, ubi haec legimus: « Quando exsecutio 
« provisoria, in primo gradu expetita, concessa non fuerit», etc. Ulte- 
rius, explicita distinctio quae in allatis textibus occurrit, inter decretum 

et rescriptum Ponentis exsecutionem provisoriam iubentis, comprobat- 
omnino posse iudicem ecclesiasticum exsecutionem prov soriam tmandare, 
sive ex officio (per decretum) sive ad partis instantiam (per rescriptum). 

5. Neque opponere iuvat praefatam distinctionem esse potius expo- 
nendam ad normam duplicis, quod in hodiernis civilis iuris codicibus 
recensetur, generis regularum, per quas videlicet vel provisoria exse- 
cutio obtineri valet ope legis (per decretum, ut assumitur) vel relinquitur 
arbitrio iudicis (nempe, per rescriptum) eam concedere aut negare, in 
utroque tamen casu praevia partis instantia: cfr. v. g. Reg. Giudiz. 
Gregor., § 975, 976, ‘Cod. civ. it., art, 393, 409. Hoc enim etiam dato, non 
licet tamen causas canonicas, in quibus, ut plurimum, bonum non 
solum privatum, sed publicum attingitur, causis mere civilibus aequi- 
parare, in quibus nonnisi privata negotia sunt componenda, nec ideo 
leges de illis latas ad normam legum quibus hae reguntur interpretari 
fas est. Si itaque in re ad hodierni civilis iuris interpretes provocatur, 
qui, unanimes, ut refert auctor articuli Esecuzione provisoria, in Enci- 
clop. giurid. ital., (vol. V, p. II], (1911), p. 4) haec statuunt: « Senza 
«domanda il magistrato non pud pronunziarla, e se egli lo facesse, 
« eccederebbe i limiti del potere di chi giudica in materia civile, su 
« @interessi privati che, appunto perché tali, nulla han che vedere con 
« Vordine pubblico, etc. (Cfr. sent. della Corte d’appello di Roma, 18 giu- 
« gno 1884: La legge, 1885, p. 207) », eodem prorsus argumento contraria 
in foro ecclesiastico sententia ineunda suadetur. 

Quae, si generatim dicta valent, potissimum vero casui nostro 
aptantur, in quo res agitur inter paroeciam et monasterium, utrumque 
iure minorum fruens: iudicem autem debere ex officio procedere seu 
non exspectata partis instantia, ne minor a quoquam, nec ab alio qui- 
dem minore, quodpiam sui iuris capiat detrimentum, neve pars inex- 
perta in sua simplicitate ab altera circumveniatur, compertissimum in 
iure est (c. 2, X, De officio iudicis, |. I, t. 32; c. 2, X, De in integrum 
restitutione, |. I, t. 41), ac aequitati canonicae perquam consentaneum. 

Quapropter nihili faciendum est, quod praeterea ad hoc gravamen 
fulciendum obiicitur, nimirum exsecutionem provisoriam non posse coa- 
ctivo modo, sed dumtaxat facultativo per decretum aut rescriptum 
iuberi; quasi parti cuius interest integrum esset decreto aut rescripto 
obtemperare. Hoc enim neutiquam admittitur quando partes in causa 
non de privatis’ suis iuribus, sed de iuribus personarum moralium quas 
repraesentant, seu de bono publico, decertant (cfr. Lega, Praelectiones 
de iudiciis ecclesiasticis, 1*, n. 75 s.). 

6. Quod autem in altero gravamine assumitur, exsecutionem proviso- 

riam in casu fuisse decretam a iudice ad quem appellabatur, id quidem 
in facto est. Frustra tamen contenditur hac de causa decretum istud irri- 
tum fuisse, utpote positum contra art. 228 Reg. Rot., quo praescribitur: 
« Quando exsecutio provisoria in primo gradu expetita, concessa non 
« fuerit, peti potest per incidentalem instantiam et per memoriale in 
« appellationis iudicio », quasi exinde liceret deducere contrariam corre- 
lativam: « Quando exsecutio provisoria in primo gradu non fuerit expe- 
« tita,... peti non potest in appellationis iudicio ». Fallacia enim huius 
argumentationis ferit oculos: siquidem hoc unum ex praefata regula 
deducere fas est, exsecutionem provisoriam in appellationis iudicio peti 
posse etiamsi, petita in primo gradu, non fuerit concessa. In quo sensu 
regula opportunissima apparet ad temperandum, saltem dum causa ver- 
satur coram altero turno, rigorem can. 20 Leg. Pr., quo decretum Ponentis 
exsecutionem concedens aut negans inappellabile constituitur, quem rigo- 
rem iam temperavit Reg. Rot. 83 dum adversus Ponentis decrelum recur- 
sum, etiam in eodem Turno, salvum fecit. 

Quae quum ita sint, frustra opponitur, non modo, ut planum est, 
similitudo verbalis reg. 228 cum art. 483 cod. civ. ital., (954 cod. Nap.), 
sed etiam consectaria interpretatio scholae iuris italicae, quae e¢ontra 
gallicam (Dalloz, Tallandier, etc.) sustinet non posse primum in appel- 
latione beneficium interim exsequendi postulari. Quidquid enim de re, 
a foro nostro prorsus aliena, sit statuendum, in comperto est nen posse 
aptari legi canonicae praecipuum argumentum denegantium hance facul- 
tatem: nimirum, censendos esse eos qui non petierint in primo gradu, 
noluisse suo iure uti, nec ideo ad resipiscendum in altero gradu -iudicii 
admittendos in damnum partis adversae; obstat siquidem iterum pecu- 
liaris natura causarum canonicarum, quae non semper integrum relin- 
quit litigantibus iuri suo renuntiare. ‘0! 

7. Expeditior prostat responsio tertic gravamini, videlicet causam 
a Ponente ad exsecutionem provisoriam decernendam his verbis enun- 
ciatam « cum necessitas exsisteret removendi inutilem et perniciosam 
« dilationem, in appellatione serio prosequenda » non contineri inter 
eas quae art. 34 Reg. Rot. recensentur: « A Ponente provisoria exse- 
« cutio praecipietur quoties id conforme sit iuri communi, et praeser- 
« tim quum agitur de remediis provisionalibus et cautionibus, aut de 
« iudiciis possessoriis aliisque, quae alimenta aut mercedes respiciunt ». 

Etenim, retenta, quae superius (n. 5) adumbrabatur, duplici differentia 
regularum de exsecutione provisoria decernenda aut concedenda, ali- 
quando nempe ope legis, iubentis nonnullas sententias interim esse. exse- 
quendas, etiam nulla praevia partis instantia, aliquando vero arbitrio 

iudicis, cui committitur sive exsecutionem praescribere, sive ad instan- 
tiam partis concedere aut denegare, habita potissimum ratione tum vehe- 
mentis praesumptionis veritatis, tum necessitatis celerioris expeditionis 
negotii,, liquet, comparatione quoque cum hodiernis codicibus iuris 
civilis instituta, art. 84 Reg. Rot. agere de primo tantummodo causarum 
genere, nec eas omnes taxative recensere, prout manifestum fit gene- 
rali formula « quoties id conforme sit iuri communi », atque verbo 
« praesertim » adhibito. At vero, in casu nostro liquidum est, iudicem 
supplevisse favore minoris defectum instantiae partis, quam prudenti suo 
iudicio existimabat debuisse, in talibus constitutam rerum adiunctis, 
huiusmodi interim exsequendi beneficium impetrare. Causam autem 
huius aestimationis probam iustamque subiecisse - quamquam Nostri Tri- 
bunalis non est, in facti aestimationem inquirere - ex enarratis a limine 
compertissimum fit. Enimvero, partis coram primo Turno victricis iuri- 
bus nocebat quam maxime «< inutilis et perniciosa dilatio alterius partis 
« in appellatione prosequenda », ad quam removendam frustra per annum 
cirea adlaboratum erat; beneficio etenim prima sententia parto, vix, in 
hisce rerum adiunctis, quae impediebant etiam quominus peremptioni 
instantiae locus fieret, praévideri poterat quandonam esset perfruitura. 
Nec parti solummodo, sed bono publico quoque - teste Zech, de iudiciis, 
sect. I, tit. 2, de iudice - perniciosum censeri debebat quod litem inchoa- 
tam prorogare alterutra pars studeret, ad innocentem alterius partis 
simplicitatem circumveniendam, qui casus ex praecipuis est, in quibus 
possit iudex et debeat, etiam non imploratus procedere (cfr. c. 6, X, De 
in integrum restitutione, |. I, t. 41). 

Quum igitur omnia et singula recurrentis gravamina, diligenti exa- 
mine perpensa, acuta fortasse, magis quam vera iureve consistentia 
apparerent, quumque signanter non demonstraretur ex his defectus com- 
petentiae in Turno sententiam incidentalem proferente, neve in ipsa sen- 
tentia ratio non habita alicuius legis, aut manifesta quaevis legis violatio, 
quod praetendebatur, ut ad normam art. 4 Regul. Nostri Ordinis sen- 
tentia nulla declararetur, aut circumscriptioni rescissionive obnoxia, hine 
Supremum Tribunal recursum reiiciendum censuit ac prorsus reiecit. 

Atque ita, ete.; non solum, etc.; sed et omni, etc. 

Datum Romae, in sede Supremi Tribunalis, 28 maii 1917. 


Ubaldus Mannucci, Signaturae Votans. 


VISA 
Evaristus Lucidi, S. A. S. T. a Secretis. 


Aloisius Scialdoni, Notarius. 

DIARIUM ROMANAE CURIAE 


S. CONGREGAZIONE DEI RITI 


Martedi 27 novembre 1917, nel Palazzo Apostolico Vaticano, con I’ inter- 
vento degli Emi e Rmi Signori Cardinali e col voto dei Rmi Prelati e Con- 
sultori teologi, si é tenuta la Congregazione dei Riti Preparatoria, per discu- 
tere sui miracoli che si asseriscono da Dio operati per intercessione del Beato 
Gabriele della Vergine Addolorata, Chierico professo della Congregazione dei 
Chierici Regolari Scalzi della Ss. Croce e Passione di N. S. G. C.; i quali 
miracoli vengono proposti per la Canonizzazione dello stesso Beato. 


Martedi 4 dicembre 1917, nel Palazzo Apostolico Vaticano, dinanzi alla 
augusta presenza del Santo Padre, si é adunata la Congregazione Generale 
dei Sacri Riti, nella quale gli Emi e Rmi Cardinali, i Rmi Prelati ed i Con- 
sultori Teologi che la compongono, hanno discusso il dubbio sui miracoli 
che si asseriscono ottenuti da Dio per intercessione della Beata Margherita 
Maria Alacoque, Religiosa professa dell’Ordine della Visitazione di Maria Ver- 
gine, i quali miracoli vengono proposti per la Canonizzazione della stessa 
Beata. 


Martedi 11 dicembre 1917, nel Palazzo Apostolico Vaticano, si é tenuta 
la Congregazione Ordinaria particolare dei Sacri Riti, nella quale sono state 
sottoposte al giudizio degli Emi e Rmi Signori Cardinali, componenti la mede- 
sima le seguenti cause: 


1. Intorno al culto, in ossequio dei decreti di Urbano VIII, non mai 
prestato al Servo di Dio Bernardo Francesco de Hoyos, Sacerdote professo 
della Compagnia di Gesi. 

2. Intorno alla validita dei Processi Apostolici ed Ordinari costruiti 
per la Causa di Beatificazione e Canonizzazione del Ven. Servo di Dio Fran- 
cesco da Camporosso, Laico professo Cappuccino. 

3. Intorno al culto non mai prestato, a norma dei Decreti di Urbano VIII, 
alla Venerabile Serva di Dio Maria Maddalena Vittoria de Bengy, Viscontessa 
de Bonnault d’Houet, fondatrice della Societa delle Suore chiamate: Fedeli 
Compagne di Gesit. 

4. E finalmente intorno al medesimo dubbio, del culto non mai pre- 
stato ai Servi di Dio Giovanni di Brebeuf e Socii della Compagnia di Gesv, 
che si affermano martirizzati in odio della Fede. 

Martedi 18 dicembre 1917, presso l'Etho e Riho Signor Cardinale Vincenzo 
Vannutelli, Ponente della Causa di Beatificazione e Canonizzazione del Vene- 
rabile Girolamo Terzo da Gesi, Maria e Giuseppe, laico professo dell’ Or- 
dine dei Carmelitani Calzati della Provincia Sicula riformata di S. Maria 
«de Seala Paradisi », si é tenuta la Congregazione dei Sacri Riti Antiprepa- 
ratoria nella quale dai Rmi Prelati e dai Consultori teologi si é discusso i! 
dubbio sopra l’eroismo delle virti esercitate dal medesimo Venerabile Servo 
di Dio. 


SEGRETERIA DI STATO 


NOMINE 


Con Biglietti della Segreteria di Stato il Santo Padre si é degnato di 
nominare: 


5 dicembre 1917. Il Rev. sac. D. Felice Ravanat e il Rev. P. Vittorio Apel- 
tem dei Minori Cappuccini, Consultori della Sacra 
Congregazione dei Riti per la Sacra Liturgia. 
12 » » Mons. Francesco Solieri, Consultore della Commissione Pon- 
téficia per l’interpretazione del Codice di Diritto 
Canonico. 


Con Brevi apostolici il Santo Padre si é degnato di nominare: 


Protonotario apostolico ad instar participantium : 


13 dicembre 1917. Mons. Evaristo Lucidi, Segretario del Supremo Tribunale 
della Segnatura. 


Prelatt Domestici di S. S.: 


24 agosto 1917. Mons. Clementino Valentino Hessdoerfer, della diocesi di 
Erbipoli. 

» . » Mons. Giuseppe Zahn, della medesima diocesi. 

21 novembre » Mons. Matteo Muller, della diocesi di Limburgo. 

12 dicembre » Mons. Carlo Alessio Lagneaux, della diocesi di Beauvais. 


» > » Mons. Pietro Dourlent, della medesima diocesi. 

14 dicembre » Mons. Patrizio Lorenzo Coonan, dell’archidiocesi di Sydney. 
> - » Mons. Tommaso 0’ Reilly, della medesima archidiocesi. 

> » » Mons. Giovanni Patrizio Moynagh, della medesima archid. 

ONORIFICENZE 


Con Brevi apostolici il Santo Padre si é degnato di conferire le seguenti 
onorificenze: 


La Gram Croce dell’Ordine di S. Gregorio Magno, classe civile: 


20 dicembre 1917. Al sig. Florentino Casanova y Garcia San Miguel marchese 
de Guevara. 


La Commenda dell’Ordine di S. Gregorio Magno, classe civile: 
24 agosto 1917. Al sig. Agostino Hofmann, della diocesi di Erbipoli. 
> » » Al sig. Filippo Kessler, della medesima diocesi. 
30 novembre » Al sig. Giuseppe Haynault, della diocesi di Namur. 
4 dicembre » Al sig. Leone Kremer, della diocesi di Miinster. 
5 » » Al sig. Luigi Grassi, dell’archidiocesi di Torino 


Il Cavalierato dell’Ordine di S. Gregorio Magno, classe civile: 
29 novembre 1917. Al sig. Guglielmo Welstead, della diocesi di Clifton. 


3 dicembre » Al sig. Clemente Brenninkmeyer, della diocesi di Breslavia. 
14 > » Al sig. Clemente Augusto Heuveldop, della dioc. di Minster. 


La Commenda dell’ Ordine di S. Silvestro Papa: 


16 dicembre 1917. Al sig. prof. Attilio Profumo, Archivista deNa Cancelleria 
dei Brevi Apostolici. 


fl Cavalierato dell’Ordine di 8S. Silvestro Papa: 
1 dicembre 1917. Al sig. dott. Norberto Sydney Durrant, dell’archidiocesi di 
Porto di Spagna. 
17 > » Al sig. Filippo Fortini, addetto all’ Archivio della Cancelleria 
dei Brevi Apostolici. 


MAGGIORDOMATO DI SUA SANTITA 


NOMINE 


Con Biglietti di S. E. Rtha Mons. Maggiordomo, il Santo Padre si é degnato 
di nominare: 
Camerieri Segreti soprannumerari di S. S.: 


17 agosto 1917. Mons. Antonio Ulbrich, della diocesi di Leitmeritz. 
» » » Mons. Antonio Zimmler, della medesima diocesi. 
28 novembre » Mons. Pietro Potters, della diocesi di Breda. 


= 

28 novembre 1917. Mons. Domenico Della Vedova, della diocesi di Foligno. 
» Mons. Bernardo Mahoney. 
7 dicembre » Mons. Enrico Adani, dell’archidiocesi di Modena. 


Camerierit d'onore di Spdila e Cappa soprannumerari di S. S.: 


1 dicembre 1917. Sig. A. Wesmaél, della diocesi di Namur. 
7 » » Sig. Nicola Rossi Genoese, della diocesi di Mileto. 


NECROLOGIO 


13 giugno 1917. Mons. Antonio Caspar, vescovo titolare di Canata. 
20 settembre » Mons. Vincenzo Francesco Sage, vescovo titolare di Cuse. 
3 dicembre » Mons. Luigi Piccardo, vescovo titolare di Cafarnao. 


> » » Mons. Federico Gonzalez Suarez, arcivescovo di Quito. 
18 ~ » Mons. Pacifico Monza, vescovo titolare di Troade. 
31 » » Mons. Michele Izzi, vescovo di Alatri. 


